title: Odluka Komisije od 18. srpnja 2018. o predloženoj građanskoj inicijativi pod nazivom „8 % europskog stanovništva gladuje – stanimo tomu na kraj!”

text:
                  24.7.2018

                  HR

                  Službeni list Europske unije

                  C 260/6

         ODLUKA KOMISIJE
         od 18. srpnja 2018.
         o predloženoj građanskoj inicijativi pod nazivom „8 % europskog stanovništva gladuje – stanimo tomu na kraj!”
         (Vjerodostojan je samo tekst na engleskom jeziku)
         (2018/C 260/07)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 211/2011 Europskog parlamenta i Vijeća od 16. veljače 2011. o građanskoj inicijativi (1), a posebno njezin članak 4.,
         budući da:

                     (1)

                     Kao predmet predložene građanske inicijative pod nazivom „8 % europskog stanovništva gladuje – stanimo tomu na kraj!” (Stop Starvation for 8 % of the European population!) navodi se sljedeće: „Pravo na pristup hrani dio je Opće deklaracije o ljudskim pravima. Europska unija ostvarila je 2016. drugi po veličini BDP na svijetu, a ipak neki od njezinih građana gladuju.”

                     (2)

                     Navedeni ciljevi predložene građanske inicijative jesu „potaknuti vlade da se suoče s još vrlo prisutnim problemom gladi. Procjenjuje se da je 46 milijuna europskih građana (8 % ukupnog stanovništva EU-a) suočeno s problemom nestašice hrane i taj se broj ne smanjuje. U okviru inicijative neće se staviti naglasak samo na odgovornost vlada za iskorjenjivanje tog problema već i na troškove povezane s gladi te će se predložiti popis mjera kojima će se znatno smanjiti prisutnost te nedaće.”

                     (3)

                     U prilogu predloženoj građanskoj inicijativi izričito se navodi niz zahtjeva, razvrstanih u pet naslova: „1. Iskorijeniti „kulturu” otpada i tako za dvije godine učiniti dostupnim 44 milijuna tona hrane.”; „2. Uvesti porez na financijske transakcije i tako prikupiti 30 milijardi EUR godišnje.”; „3. Problem gladi trebala bi riješiti javna tijela, a ne dobrotvorne organizacije.”; „4. Špekulacije u području cijena hrane.” i „5. Kvalitativni prijedlog” čiji je cilj potaknuti „inovacije u državama za povećanje pristupa sponzoriranoj hrani”.

                     (4)

                     Ugovorom o Europskoj uniji jača se status građanina Unije i dodatno poboljšava demokratsko funkcioniranje Unije tako što se osigurava da, među ostalim, svaki građanin ima pravo na sudjelovanje u demokratskom životu Unije putem europske građanske inicijative.

                     (5)

                     Stoga bi postupci i uvjeti potrebni za pokretanje građanske inicijative trebali biti jasni, jednostavni, prilagođeni korisnicima i proporcionalni vrsti građanske inicijative kako bi se njima potaknulo sudjelovanje građana i Uniju učinilo dostupnijom.

                     (6)

                     Pravni akti Unije u svrhu provedbe Ugovorâ mogu se donijeti:

                                 —

                                 radi utvrđivanja odredaba za usklađivanje zakonodavstva o porezu na promet, trošarinama i ostalim oblicima posrednih poreza u mjeri u kojoj je takvo usklađivanje nužno da bi se osigurala uspostava i funkcioniranje unutarnjeg tržišta i izbjeglo narušavanje tržišnog natjecanja, na temelju članka 113. UFEU-a;

                                 —

                                 radi usklađivanja odredaba zakona ili drugih propisa u državama članicama, čiji je cilj uspostava i funkcioniranje unutarnjeg tržišta, na temelju članka 114. UFEU-a;

                                 —

                                 u području posebnih mjera izvan strukturnih fondova i radi promicanja sveukupnog skladnog razvoja Unije, razvoja i provedbe mjera koje vode jačanju njezine ekonomske, socijalne i teritorijalne kohezije, kako je predviđeno člankom 174. UFEU-a, na temelju članka 175. stavka 3. UFEU-a;

                                 —

                                 u području očuvanja, zaštite i poboljšanja kvalitete okoliša, zaštite ljudskog zdravlja, radi razboritog i racionalnog korištenja prirodnim resursima i promicanja mjera na međunarodnoj razini za rješavanje regionalnih odnosno svjetskih problema povezanih s okolišem, a posebno radi borbe protiv klimatskih promjena, na temelju članka 192. stavka 1. UFEU-a;

                                 —

                                 radi utvrđivanja odredaba i provedbenih mjera povezanih sa sustavom vlastitih sredstava proračuna Unije, uključujući uspostavu novih kategorija vlastitih sredstava ili ukidanje postojećih kategorija, na temelju članka 311. UFEU-a;

                                 —

                                 u području financijskih pravila kojima se pobliže određuje postupak koji se treba donijeti za utvrđivanje i izvršenje proračuna Unije, na temelju članka 322. stavka 1. točke (a) UFEU-a.

                     (7)

                     Stoga predložena građanska inicijativa nije očito izvan okvira Komisijinih ovlasti da podnese prijedloge pravnih akata Unije u svrhu provedbe Ugovorâ.

                     (8)

                     Nadalje, osnovan je građanski odbor i imenovane su osobe za kontakt u skladu s člankom 3. stavkom 2. Uredbe (EU) br. 211/2011, a predložena građanska inicijativa nije očito uvredljiva, isprazna i uznemirujuća ni u očitoj suprotnosti s vrijednostima Unije utvrđenima u članku 2. Ugovora o Europskoj uniji.

                     (9)

                     Stoga bi se predložena građanska inicijativa pod nazivom „8 % europskog stanovništva gladuje – stanimo tomu na kraj!” trebala registrirati,

               DONIJELA JE OVU ODLUKU:

            Članak 1.
            Registrira se predložena građanska inicijativa pod nazivom „8 % europskog stanovništva gladuje – stanimo tomu na kraj!”.

            Članak 2.
            Ova Odluka stupa na snagu 19. srpnja 2018.

            Članak 3.
            Ova je Odluka upućena organizatorima (članovima građanskog odbora) predložene građanske inicijative pod nazivom „8 % europskog stanovništva gladuje – stanimo tomu na kraj!”, koje kao osobe za kontakt zastupaju [osobni podaci izbrisani nakon savjetovanja s organizatorima].

            Sastavljeno u Bruxellesu 18. srpnja 2018.

                  Za Komisiju

               Frans TIMMERMANS

                  Prvi potpredsjednik

            (1)  SL L 65, 11.3.2011., str. 1.


               23.8.2018

               HR

               Službeni list Europske unije

               C 298/151

      P8_TA(2017)0132
      Zahtjev za ukidanje imuniteta Antóniu Marinhou e Pintou
      Odluka Europskog parlamenta od 27. travnja 2017. o zahtjevu za ukidanje imuniteta Antóniu Marinhou e Pintou (2016/2294(IMM))
      (2018/C 298/20)

         Europski parlament,

                  —

                  uzimajući u obzir zahtjev za ukidanje imuniteta zastupniku Antóniju Marinhu e Pintou koji je 23. rujna 2016. proslijedio Miguel Pereira da Rosa, sudac Okružnog suda zapadnog Lisabona (Oeiras) (ref. dok. 4759/15.2TDLSB) u okviru postupka kaznenog progona koji je pokrenut protiv njega, a najavljen je na sjednici od 24. listopada 2016.,

                  —

                  uzimajući u obzir pismo nadležnog zamjenika glavnog državnog odvjetnika od 12. prosinca 2016. koje sadrži prijepis izjave Antónija Marinha e Pintoa,

                  —

                  uzimajući u obzir da je António Marinho e Pinto saslušan 22. ožujka 2017. u skladu s člankom 9. stavkom 6. Poslovnika,

                  —

                  uzimajući u obzir članke 8. i 9. Protokola br. 7 o povlasticama i imunitetima Europske unije te članak 6. stavak 2. Akta od 20. rujna 1976. o izboru zastupnika u Europski parlament neposrednim općim izborima,

                  —

                  uzimajući u obzir presude Suda Europske unije od 12. svibnja 1964., 10. srpnja 1986., 15. i 21. listopada 2008., 19. ožujka 2010., 6. rujna 2011. i 17. siječnja 2013. (1),

                  —

                  uzimajući u obzir članak 11. stavke 1., 2., 3. i 5. Zakona br. 7/93 od 1. ožujka 1993. kojim se uređuje statut portugalskih zastupnika te okružnicu Ureda glavnog državnog odvjetnika br. 3/2011 od 10. listopada 2011.,

                  —

                  uzimajući u obzir članak 5. stavak 2., članak 6. stavak 1. i članak 9. Poslovnika,

                  —

                  uzimajući u obzir izvješće Odbora za pravna pitanja (A8-0163/2017),

                  A.

                  budući da je sudac Okružnog suda zapadnog Lisabona (Oeiras) zatražio da se u okviru sudskog postupka u vezi s navodnim kaznenim djelom zastupniku u Europskom parlamentu Antóniju Marinhu e Pintou ukine imunitet;

                  B.

                  budući da je Antóniju Marinhu e Pintu imunitet ukinut zbog navodnog počinjenja kaznenog djela klevete kako je predviđeno člankom 180. stavkom 1. i člankom 183. stavkom 2. portugalskog kaznenog zakona, a za koje je moguća kazna zatvora do dvije godine, kao i zbog kaznenog djela počinjenog protiv organizacije, službe ili pravne osobe kako je predviđeno člankom 187. stavkom 1. i člankom 187. stavkom 2. točkom (a) portugalskog kaznenog zakona, a za koje je moguća kazna zatvora do dvije godine;

                  C.

                  budući da je dobrotvorna organizacija Santa Casa de Misericórdia de Lisboa podnijela pritužbu protiv Antónija Marinha e Pintoa;

                  D.

                  budući da je u pritužbi riječ bila o izjavama Antónija Marinha e Pintoa tijekom emisije „A Propósito” koju je vodio António José Teixeira i koja je emitirana 30. svibnja 2015. u 21 sat na portugalskom televizijskom kanalu SIC Notícias, a tijekom koje je navodno izjavio sljedeće: „Kada je riječ o socijalnoj sigurnosti, smatram da je potrebno izdvojiti dimenziju solidarnosti, koja je u nadležnosti države; ona se ne može se isplaćivati na štetu mirovina radnika, razumijete? Potrebno je za to koristiti opći proračun države. Socijalna solidarnost mora se ostvariti porezima i za to nadležna treba biti golema institucija Misericórdia de Lisboa koja upravlja milijunima i milijunima koji se često troše na osobnu zaradu i u korist osobnih interesa (…) Smatram da bi Manuel Rebelo de Sousa bio bolji od Pedra Santane Lopesa zbog prethodnog iskustva g. Santane Lopesa u vladi, a bilo je uostalom zanimljivo vidjeti kako direktor organizacije Santa Casa da Misericórdia de Lisboa radi na svojoj kandidaturi, s kojim sredstvima i na koji način.”;

                  E.

                  budući da prema članku 8. Protokola br. 7 o povlasticama i imunitetima Europske unije članovi Europskog parlamenta ne mogu biti podvrgnuti nikakvom obliku ispitivanja, zadržavanja ili sudskog postupka zbog izraženih mišljenja ili glasanja pri obnašanju svojih dužnosti;

                  F.

                  budući da je Sud Europske unije potvrdio da, kako bi uživao imunitet, zastupnik u Europskom parlamentu mišljenje mora iznijeti pri obnašanju svojih dužnosti, čime se podrazumijeva povezanost izraženog mišljenja i parlamentarnih dužnosti; budući da ta povezanost mora biti izravna i očita (2);

                  G.

                  budući da, u skladu s člankom 9. tog Protokola, zastupnici na državnom području svoje države uživaju imunitet priznat članovima parlamenta te države;

                  H.

                  budući da se prema članku 11. stavcima 1., 2., 3. i 5. Zakona br. 7/93 od 1. ožujka 1993. kojim se uređuje statut portugalskih zastupnika te okružnice Ureda glavnog državnog odvjetnika br. 3/2011 od 10. listopada 2011., Antónija Marinha e Pintoa ne može podvrgnuti ispitivanju ili istrazi bez prethodnog odobrenja Europskog parlamenta;

                  I.

                  budući da navodno počinjeno djelo nije izravno i jasno povezano sa zastupničkom funkcijom Antónija Marinha e Pintoa u Europskom parlamentu te da se ono prije odnosi na aktivnosti izričito nacionalnog karaktera jer je riječ o izjavi u portugalskoj emisiji o specifično portugalskoj temi u vezi s upravljanjem udrugom osnovanom u skladu s nacionalnim pravom;

                  J.

                  budući da stoga navodno počinjeno djelo nije povezano s izražavanjem mišljenja ili glasovanjem dotičnog zastupnika u Europskom parlamentu pri obnašanju njegovih dužnosti u smislu članka 8. Protokola br. 7 o povlasticama i imunitetima Europske unije;

                  K.

                  budući da navedena optužba očito nije povezana sa statusom Antónija Marinha e Pintoa kao zastupnika u Europskom parlamentu;

                  L.

                  budući da stoga nema razloga sumnjati na fumus persecutionis, odnosno da je zahtjev podnesen s namjerom da se dovoljno ozbiljnim i specifičnim indicijama našteti političkom ugledu zastupnika;

                  1.

                  odlučuje ukinuti imunitet Antóniu Marinhou e Pintou;

                  2.

                  nalaže svojem predsjedniku da odmah proslijedi ovu Odluku i izvješće nadležnog odbora sucu Okružnog suda zapadnog Lisabona (Oeiras) i Antóniju Marinhu e Pintou.

         (1)  Presuda Suda od 12. svibnja 1964., Wagner/Fohrmann i Krier, 101/63, ECLI:EU:C:1964:28; Presuda Suda od 10. srpnja 1986., Wybot/Faure i drugi, 149/85, ECLI:EU:C:1986:310; Presuda Općeg suda od 15. listopada 2008., Mote/Parlament, T-345/05, ECLI:EU:T:2008:440; Presuda Suda od 21. listopada 2008., Marra/De Gregorio i Clemente, C 200/07 et C-201/07, ECLI:EU:C:2008:579; Presuda Općeg suda od 19. ožujka 2010., Gollnisch/Parlament, T-42/06, ECLI:EU:T:2010:102; Presuda Suda od 6. rujna 2011., Patriciello, C 163/10, ECLI: EU:C:2011:543; Presuda Općeg suda od 17. siječnja 2013., Gollnisch/Parlament, T-346/11 et T-347/11, ECLI:EU:T:2013:23.

         (2)  Navedena presuda u spojenim predmetima T-346/11 i T-347/11, Gollnisch/Parlament.


title: Odluka Komisije (EU) 2018/1220 оd 6. rujna 2018. o poslovniku povjerenstva iz članka 143. Uredbe (EU, Euratom) 2018/1046 Europskog parlamenta i Vijeća

text:
                  7.9.2018

                  HR

                  Službeni list Europske unije

                  L 226/7

         ODLUKA KOMISIJE (EU) 2018/1220
         оd 6. rujna 2018.
         o poslovniku povjerenstva iz članka 143. Uredbe (EU, Euratom) 2018/1046 Europskog parlamenta i Vijeća
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (1), a posebno njezin članak 143. stavak 4.,
         budući da:

                     (1)

                     Uredbom (EU, Euratom) 2018/1046 zamijenjena je Uredba (EU, Euratom) br. 966/2012 Europskog parlamenta i Vijeća (2), kojom je osnovano povjerenstvo odgovorno za centraliziranu ocjenu određenih slučajeva isključenja gospodarskih subjekata i donošenje odgovarajućih preporuka (dalje u tekstu: „povjerenstvo”).

                     (2)

                     Uredbom (EU, Euratom) 2018/1046 proširuje se nadležnost povjerenstva na sastavljanje mišljenja i preporuka kako bi se utvrdilo je li došlo do financijske nepravilnosti te bi način izvršavanja te nadležnosti trebao biti utvrđen u njegovu poslovniku.

                     (3)

                     Člankom 143. Uredbe (EU, Euratom) 2018/1046 utvrđuje se sastav povjerenstva, postupak imenovanja predsjedatelja i postupanje u slučaju sukoba interesa i propisuje da Komisija donosi poslovnik povjerenstva te da povjerenstvu pomaže stalno tajništvo, koje osigurava Komisija.

                     (4)

                     Kako bi se osiguralo kontinuirano i uredno funkcioniranje povjerenstva, primjereno je utvrditi postupak imenovanja i razrješenja predsjedatelja te utvrditi odredbe o njegovu zamjenjivanju u slučaju njegove odsutnosti ili spriječenosti.

                     (5)

                     Kako bi se osiguralo kontinuirano i uredno funkcioniranje povjerenstva, potrebno je utvrditi i detaljna pravila o njegovu sastavu, posebno ona o imenovanju dvaju stalnih članova, njihovih zamjenika i dodatnog člana koji zastupa odgovornog dužnosnika za ovjeravanje.

                     (6)

                     Potrebno je objasniti da promatrači prisustvuju sjednicama povjerenstva, posebno kako bi se osigurala njegova potpuna i odgovarajuća informiranost.

                     (7)

                     Kako bi se osiguralo dobro upravljanje, primjereno je pobliže odrediti funkcije potpore stalnog tajništva u okviru njegovih poslova.

                     (8)

                     Treba podrobnije objasniti postupak upućivanja predmeta povjerenstvu, posebno u pogledu minimalnog sadržaja zahtjeva za pokretanje postupka.

                     (9)

                     U interesu gospodarskih subjekata potrebno je utvrditi postupak kojim će se osigurati poštovanje njihova prava na saslušanje.

                     (10)

                     Primjereno je utvrditi praktična rješenja za blisku suradnju između povjerenstva i Europskog ureda za borbu protiv prijevara (OLAF) s obzirom na administrativne aranžmane o suradnji i pravovremenoj razmjeni informacija između Europske komisije i OLAF-a.

                     (11)

                     Primjereno je utvrditi pravila o donošenju preporuka i mišljenja povjerenstva.

                     (12)

                     Budući da predmetno povjerenstvo zamjenjuje povjerenstvo iz članka 73. stavka 6. Uredbe (EU, Euratom) br. 966/2012 i nasljeđuje povjerenstvo iz članka 108. stavka 4. te uredbe, potrebno je staviti izvan snage odluke Komisije C(2011) 6109 final i (EU) 2015/2463 (3) o poslovnicima tih povjerenstava.

                     (13)

                     Povjerenstvo i njegovo stalno tajništvo sve osobne podatke obrađuju u skladu s Uredbom (EZ) br. 45/2001 Europskog parlamenta i Vijeća (4).

                     (14)

                     Na preporuke povjerenstva primjenjuje se Uredba (EZ) br. 1049/2001 Europskog parlamenta i Vijeća (5),

               DONIJELA JE OVU ODLUKU:
         POGLAVLJE I.

            OPĆE ODREDBE

            Članak 1.
            Predmet
            Ovom odlukom utvrđuje se poslovnik povjerenstva iz članka 143. Uredbe (EU, Euratom) 2018/1046.

            Članak 2.
            Imenovanje, prestanak dužnosti i razrješenje predsjedatelja i njegova zamjenika

               1.   Predsjedatelja povjerenstva Komisija imenuje na temelju poziva na iskaz interesa na mandat od pet godina koji se ne može obnoviti. Mandat predsjedatelja počinje teći od datuma utvrđenog odlukom o imenovanju. Ova se Odluka objavljuje u seriji C Službenog lista Europske unije.

               2.   Predsjedatelja se imenuje posebnim savjetnikom Komisije u smislu članka 5. Uvjeta zaposlenja ostalih službenika Europske unije. Ugovorom posebnog savjetnika u potpunosti se poštuje njegova neovisnost i ne utječe se na trajanje njegova mandata.

               3.   Komisija može predsjedatelja razriješiti dužnosti ako on prestane ispunjavati uvjete potrebne za obnašanje svojih dužnosti.

               4.   Pravila koja se primjenjuju na imenovanje, prestanak dužnosti i razrješenje predsjedatelja primjenjuju se i na njegova zamjenika. Odredbe iz stavaka od 1. do 3. ovog članka i odredbe iz članka 143. Uredbe (EU, Euratom) 2018/1046 primjenjuju se i na zamjenika predsjedatelja.

            Članak 3.
            Zamjenjivanje predsjedatelja

               1.   U slučaju spriječenosti predsjedatelja njegove dužnosti obnaša zamjenik.

               2.   Ako se mjesto predsjedatelja isprazni, dužnosti predsjedatelja do imenovanja novog predsjedatelja obnaša zamjenik.

               3.   U slučaju istovremene spriječenosti predsjedatelja i njegova zamjenika dužnosti obnaša najstariji stalni član koji predstavlja Komisiju.

            Članak 4.
            Dužnosti predsjedatelja

               1.   Predsjedatelj predstavlja povjerenstvo.

               2.   Predsjeda sjednicama i organizira rad povjerenstva.

               3.   U tome mu pomaže stalno tajništvo iz članka 7.

               4.   Svim stalnim članovima koji predstavljaju Komisiju predsjedatelj može delegirati ovlasti kako bi u njegovo ime i za njega, u skladu s uputama koje im daje, mogli potpisati dokumente koji se odnose na određeni predmet ili administrativna pitanja.

               5.   Donosi raspored sjednica povjerenstva nakon savjetovanja sa stalnim članovima.

               6.   Obnaša ostale dužnosti koje su mu dodijeljene na temelju ove Odluke.

            Članak 5.
            Imenovanje drugih članova povjerenstva i njihovih zamjenika

               1.   Direktor Središnje financijske službe u Glavnoj upravi za proračun jedan je od dvaju stalnih članova povjerenstva koji predstavljaju Komisiju u skladu s člankom 143. stavkom 2. točkom (b) Uredbe (EU, Euratom) 2018/1046. Glavni direktor za proračun imenuje dužnosnika razreda AD11 ili višeg razreda kako bi se osigurala zamjena za tog stalnog člana.
               Glavni direktor za proračun drugog stalnog člana koji predstavlja Komisiju i njegova zamjenika imenuje ad personam među dužnosnicima Komisije razreda najmanje AD14 odnosno AD11.

               2.   Član koji predstavlja odgovornog dužnosnika za ovjeravanje (dalje u tekstu: „tijelo koje upućuje predmet”) i njegov zamjenik dužnosnici su ili članovi privremenog osoblja koji se imenuju u skladu s poslovnikom i internim administrativnim pravilima predmetne institucije, agencije, ureda ili tijela, kako je navedeno u članku 73. stavku 3. Uredbe (EU, Euratom) 2018/1046. Obnašaju najmanje funkcije načelnika odjela ili voditelja delegacije.

            Članak 6.
            Promatrači

               1.   Promatrači sudjeluju u raspravama povjerenstva, ali ne sudjeluju u donošenju preporuka.

               2.   Pravna služba Komisije ima puno pravo na status promatrača u svakom predmetu koji je upućen povjerenstvu i iznosi komentare samoinicijativno ili na zahtjev predsjedatelja. Stoga jedan od njezinih članova sudjeluje u svim raspravama povjerenstva. Pravna služba obavješćuje se o svim pisanim postupcima.

               3.   U predmetima u kojima tijelo koje upućuje predmet svoj zahtjev temelji, među ostalim, na informacijama koje je dostavio Europski ured za borbu protiv prijevara (OLAF), predstavnik tog ureda prisustvuje sjednicama povjerenstva te sudjeluje u usmenim i pisanim postupcima. On može iznositi komentare samoinicijativno ili na zahtjev predsjedatelja.

               4.   U ostalim predmetima OLAF se može pozvati da na zahtjev predsjedatelja dostavi određene informacije ili mišljenja.

               5.   Osim tijela koje upućuje predmet, status promatrača imaju i drugi dužnosnici za ovjeravanje Komisije, europskog ureda koji je osnovala Komisija, izvršne agencije, druge institucije ili drugog europskog ureda, tijela ili agencije na koje se odnosi predmet upućen povjerenstvu. Ti dužnosnici za ovjeravanje mogu sudjelovati u raspravama povjerenstva, obaviješteni su o pisanim postupcima te na zahtjev predsjedatelja iznose usmene i pisane komentare.

               6.   Nakon savjetovanja sa stalnim članovima povjerenstva predsjedatelj može pozvati druge promatrače da sudjeluju u raspravama povjerenstva i iznesu usmene i pismene komentare.

            Članak 7.
            Stalno tajništvo

               1.   Funkciju stalnog tajništva povjerenstva obavljaju dužnosnici ili osoblje Glavne uprave za proračun kojoj je administrativno pripojeno.

               2.   Pod nadzorom predsjedatelja stalno tajništvo:

                           (a)

                           provjerava nadležnost tijela koje upućuje predmet i status imenovanih predstavnika i promatrača;

                           (b)

                           provjerava jesu li zahtjevi za pokretanje postupka potpuni i sadržavaju li sve potrebne dokumente i informacije, posebno obrazac s informacijama;

                           (c)

                           određuje sve druge dužnosnike za ovjeravanje na koje se predmet odnosi i koje se može predložiti da sudjeluju kao promatrači;

                           (d)

                           organizira potrebnu suradnju i kontakte s tijelom koje upućuje predmet, Pravnom službom Komisije i drugim tijelima koja jesu ili bi mogla biti uključena u dotični predmet radi ažuriranja informacija sadržanih u zahtjevima za pokretanje postupka;

                           (e)

                           sastavlja prijedloge koji će se dostaviti povjerenstvu na razmatranje i prosljeđuje ih predsjedatelju, drugim članovima i promatračima koji će sudjelovati u rješavanju određenog predmeta;

                           (f)

                           podnosi predsjedatelju prijedlog rasporeda sjednica povjerenstva;

                           (g)

                           sastavlja prijedlog dnevnog reda sjednica povjerenstva i dostavlja ga članovima i sudionicima sjednica povjerenstva;

                           (h)

                           provjerava prisutnost osoba i dokumente koji su potrebni za propisnu raspravu povjerenstva;

                           (i)

                           prisustvuje raspravama povjerenstva i osigurava poduzimanje daljnjih mjera;

                           (j)

                           sastavlja sažetak zapisnika sa svih sjednica za taj predmet i dostavlja ga članovima;

                           (k)

                           šalje obavijesti gospodarskim subjektima;

                           (l)

                           obavješćuje tijelo koje upućuje predmet o preporuci koju je donijelo povjerenstvo;

                           (m)

                           prati svu korespondenciju koja je upućena povjerenstvu ili se odnosi na njegove aktivnosti;

                           (n)

                           vodi evidenciju preporuka koje je donijelo povjerenstvo i odluka koje donese odgovorni dužnosnik za ovjeravanje;

                           (o)

                           osigurava objavu odluka o isključenju i financijskim sankcijama iz članka 140. Uredbe (EU, Euratom) 2018/1046.

            Članak 8.
            Sprečavanje sukoba interesa i upravljanje slučajevima sukoba interesa

               1.   Ako se predsjedatelj ili njegov zamjenik, bilo koji drugi član ili njegov zamjenik, dužnosnici i osoblje u tajništvu povjerenstva te bilo koja druga osoba koja prisustvuje sjednicama povjerenstva ili je upoznata s dokumentima koji se odnose na neki predmet nađu u situaciji koja bi mogla dovesti do sukoba interesa, o tome odmah obavješćuju ostale članove i tajništvo. Isto vrijedi i ako se nađu u situaciji koja bi se objektivno mogla smatrati sukobom interesa.

               2.   Ni jedna osoba iz stavka 1. ne sudjeluje u raspravama ili u donošenju preporuka. U spis se unosi bilješka o primijenjenom postupku rješavanja rizika od postojanja sukoba interesa.

            Članak 9.
            Suradnja povjerenstva i OLAF-a

               1.   OLAF blisko surađuje s povjerenstvom u skladu s odredbama Uredbe (EU, Euratom) br. 883/2013 Europskog parlamenta i Vijeća (6), uz poštovanje postupovnih i temeljnih prava i zaštite zviždača.

               2.   Ako se zahtjev tijela koje upućuje predmet temelji na informacijama koje je dostavio OLAF, povjerenstvo se prije slanja obavijesti gospodarskom subjektu savjetuje s OLAF-om kako se ne bi ugrozila povjerljivost pravnih postupaka i istraga koje provodi ili koordinira OLAF, uključujući zaštitu zviždača, te nacionalnih istraga ili sudskih postupaka, ako su poznati.

               3.   Za priopćavanje informacija koje proizlaze iz istraga ili su povezane s istragama koje provodi ili koordinira OLAF gospodarskim subjektima ili njihovom osoblju potrebna je suglasnost OLAF-a.

            Članak 10.
            Upućivanje predmeta povjerenstvu

               1.   Zahtjev za preporuku povjerenstvu upućuje bilo koji delegirani dužnosnik za ovjeravanje Komisije, druge institucije, europskog ureda koji je osnovala Komisija, izvršne agencije ili drugog europskog ureda, tijela ili agencije.
               Ako zahtjev podnosi tijelo koje ne djeluje u okviru Komisije, stalno tajništvo odmah uspostavlja potrebne kontakte kako bi se na obje strane osigurala povjerljivost komunikacije o dotičnom predmetu.

               2.   Zahtjev se tajništvu dostavlja povjerljivom elektroničkom poštom na sljedeću adresu: Panel-secretariat-BUDG@ec.europa.eu.

               3.   Ako tijelo koje upućuje predmet dođe u posjed informacija iz članka 136. Uredbe (EU, Euratom) 2018/1046, dostavlja ih povjerenstvu u najkraćem mogućem roku od trenutka u kojemu mu je informacija priopćena, osim u propisno opravdanim slučajevima.

               4.   Zahtjev za preporuku sadržava sve informacije propisane člankom 142. stavkom 3. Uredbe (EU, Euratom) 2018/1046. Sadržava i druge relevantne informacije iz članka 136. te uredbe, uključujući prema potrebi izvješća OLAF-a. Sadržava propisno ispunjen obrazac s informacijama.

            Članak 11.
            Sazivanje sjednice povjerenstva
            Povjerenstvo se sastaje na poziv predsjedatelja radi:

                        (a)

                        utvrđivanja preliminarne pravne ocjene u skladu s člankom 136. stavkom 2. Uredbe (EU, Euratom) 2018/1046 za potrebe njezina priopćavanja dotičnom gospodarskom subjektu;

                        (b)

                        donošenja preporuke iz članka 143. stavka 6. Uredbe (EU, Euratom) 2018/1046;

                        (c)

                        rješavanja pitanja koja se odnose na rad povjerenstva.

            Članak 12.
            Pisani postupak
            Na inicijativu predsjedatelja ili na zahtjev nekog drugog člana povjerenstva činjenice i preliminarna pravna ocjena mogu se utvrditi, a preporuka donijeti, pisanim postupkom. Svaki član povjerenstva može se suprotstaviti primjeni pisanog postupka. Promatrači sudjeluju u tom postupku.

            Članak 13.
            Pravo gospodarskog subjekta na saslušanje

               1.   Osim ako postoje uvjerljivi legitimni razlozi za očuvanje povjerljivosti istrage ili nacionalnog sudskog postupka, gospodarski subjekt ima pravo dostaviti opažanja u skladu s člankom 143. stavkom 5. Uredbe (EU, Euratom) 2018/1046.

               2.   Obavijest o činjenicama i njihovoj preliminarnoj pravnoj ocjeni u kojoj povjerenstvo uzima u obzir samo dokumente koji su gospodarskom subjektu bili na raspolaganju dostavljaju se gospodarskom subjektu u skladu s odredbama članka 143. stavka 5. Uredbe (EU, Euratom) 2018/1046. Ta se komunikacija u načelu odvija elektroničkom poštom.

               3.   Gospodarski subjekt svoja opažanja podnosi tajništvu u pisanom obliku i elektroničkim putem na sljedeću adresu: Panel-secretariat-BUDG@ec.europa.eu ili na adresu e-pošte koja mu je priopćena u obavijesti, zajedno s eventualnim prilozima, u obliku standardnog elektroničkog dokumenta izrađenog s pomoću softvera za obradu teksta.

               4.   Pisana opažanja ne smiju biti duža od deset stranica, ne uključujući priloge, osim u propisno opravdanim slučajevima s obzirom na pravnu ili činjeničnu složenost.

               5.   U pravilu se gospodarskom subjektu daje rok od tri tjedna za dostavljanje opažanja. Taj rok počinje teći dan nakon slanja obavijesti o činjenicama i njihovoj preliminarnoj pravnoj ocjeni. Ako je gospodarski subjekt ugovorom pristao na taj način komunicirati s odgovornim dužnosnikom za ovjeravanje, obavijest o činjenicama šalje mu se elektroničkim putem.

               6.   Iznimno, na obrazloženi zahtjev gospodarskog subjekta, rok se može produljiti na razdoblje koje ne može biti duže od polovine prvotno određenog roka.

               7.   Nakon isteka tog roka i ako se ne zaprimi propisno obrazložen zahtjev za njegovo produljenje ili nakon isteka produljenog roka kontradiktorni postupak se zatvara.

               8.   Ako predsjedatelj ustvrdi da gospodarski subjekt nije dostavio opažanja u roku koji mu je bio određen, postupak se nastavlja i predsjedatelj saziva povjerenstvo radi donošenja preporuka.

            Članak 14.
            Donošenje obavijesti i preporuka
            Predsjedatelj i drugi članovi nastoje postići konsenzus o sadržaju dopisa kojim se dotični gospodarski subjekt obavještava o činjenicama i njihovoj preliminarnoj pravnoj ocjeni te konsenzus o preporuci.
            Ako se ne postigne konsenzus, odlučuje se većinskim glasovanjem, pri čemu:

                        (a)

                        predsjednik ima jedan glas;

                        (b)

                        dva stalna člana zajedno imaju jedan glas;

                        (c)

                        član koji predstavlja tijelo koje upućuje predmet ima jedan glas.

            Članak 15.
            Obavijest o preporuci
            Povjerenstvo dostavlja svoju preporuku tijelu koje upućuje predmet i promatračima.

            Članak 16.
            Rokovi za rješavanje predmeta

               1.   Nakon što tajništvo provjeri zahtjev za pokretanje postupka i ispita predmet u skladu s odgovarajućim odredbama članka 7., prosljeđuje ga predsjedatelju i članovima povjerenstva. Predsjedatelj utvrđuje pokretanje postupka, nakon što prema potrebi zatraži dodatne mjere provjere ili ispitivanja.

               2.   Postupak, koji započinje utvrđenjem predsjedatelja o pokretanju postupka i završava slanjem mišljenja tijelu koje upućuje predmet te prema potrebi preporukom, u načelu ne traje dulje od tri mjeseca. Predsjedatelj može produljiti to razdoblje, posebno kako bi se osiguralo poštovanje prava na saslušanje.

            Članak 17.
            Povjerljivost rada i rasprava povjerenstva
            Ne dovodeći u pitanje primjenu članka 8. stavka 1. Uredbe (EU, Euratom) br. 883/2013 i članka 22.a Pravilnika o osoblju (7), članovi povjerenstva i njegova tajništva, kao i sve osobe koje su po bilo kojoj osnovi sudjelovale u radu ili na sjednicama povjerenstva ili su bile uključene u izradu dokumenata, mišljenja ili stajališta koje ono izdaje poštuju, u tom pogledu, strogu povjerljivost u skladu sa svojom eventualnom administrativnom ili ugovornom odgovornošću ili odgovornošću u skladu s Pravilnikom o osoblju. Isto vrijedi i za predsjedatelja i njegova zamjenika.

            Članak 18.
            Postupanje sa zahtjevima za pristup dokumentima i zaštita osobnih podataka

            Na rad povjerenstva primjenjuju se Uredba (EZ) br. 1049/2001 i Uredba (EZ) br. 45/2001.

         POGLAVLJE II.

            POSEBNE ODREDBE KOJE SE ODNOSE NA IZVRŠAVANJE SAVJETODAVNE NADLEŽNOSTI IZ ČLANKA 93. FINANCIJSKE UREDBE

            Članak 19.
            Načela

               1.   Odredbe članaka od 1. do 4., 8., 12., 13., 17. i 18. iz poglavlja I. ove Uredbe primjenjuju se na izvršavanje savjetodavne nadležnosti povjerenstva, koja mu je dodijeljena člankom 93. Uredbe (EU, Euratom) 2018/1046.

               2.   Na izvršavanje nadležnosti povjerenstva iz stavka 1. primjenjuju se i odredbe drugih članaka iz poglavlja I. ove Uredbe, osim ako je izričito drukčije određeno u ovom poglavlju.

            Članak 20.
            Dodatni članovi povjerenstva i njihovi zamjenici

               1.   Pri izdavanju mišljenja iz članka 93. stavka 1. Uredbe (EU, Euratom) 2018/1046 povjerenstvo čine članovi iz članka 143. stavka 2. Uredbe (EU, Euratom) 2018/1046 i tri sljedeća dodatna člana:

                           (a)

                           predstavnik tijela za imenovanje zadužen za stegovne mjere dotične institucije ili tijela;

                           (b)

                           član kojeg imenuje odbor osoblja dotične institucije ili tijela;

                           (c)

                           član pravne službe institucije, europskog ureda koji je osnovala Komisija, izvršne agencije ili drugog europskog ureda, tijela ili agencije dotičnog člana osoblja.

               2.   Svaki od ta tri člana ima zamjenika kojeg, prema potrebi, imenuje:

                           (a)

                           dotično tijelo za imenovanje;

                           (b)

                           dotični odbor osoblja;

                           (c)

                           dotična pravna služba.

            Članak 21.
            Imenovanje promatrača

               1.   Pravna služba Komisije imenuje promatrača ako dotični član osoblja nije iz Komisije.

               2.   Odgovorni dužnosnik za ovjeravanje ili, ovisno o slučaju, voditelj delegacije Unije koji djeluje kao dužnosnik za ovjeravanje na osnovi daljnjeg delegiranja, ili njihovi predstavnici, imaju status promatrača.

               3.   OLAF imenuje promatrača ako se informacija o navodnom kršenju neke od odredbi Uredbe (EU, Euratom) 2018/1046 ili bilo koje druge odredbe o financijskom upravljanju ili kontroli transakcija temelji na informacijama koje je on proslijedio.

               4.   Ured za stegovne postupke dotične institucije ili tijela imenuje promatrača u slučajevima u kojima predmet povjerenstvu upućuje tijelo za imenovanje. U drugim slučajevima, predsjedatelj ga može pozvati da imenuje promatrača.

               5.   Nakon savjetovanja s članovima predsjedatelj može pozvati druge promatrače.

            Članak 22.
            Stalno tajništvo povjerenstva

               1.   Primjenjuju se odredbe članka 7., osim onih navedenih u njegovu stavku 2. točki (k).

               2.   Tajništvo posebno:

                           (a)

                           ako član osoblja izravno obavijesti povjerenstvo o nekom predmetu, osigurava da se predmet proslijedi tijelu za imenovanje i o tome obavješćuje člana osoblja koji je proslijedio informaciju, kako je navedeno u članku 23. stavku 2.;

                           (b)

                           ako je povjerenstvu upućen određeni predmet, provjerava nadležnost tijela koje upućuje predmet i status njegovih imenovanih predstavnika;

                           (c)

                           u suglasnosti s predsjedateljem određuje tri dodatna člana povjerenstva i promatrače te provjerava njihov status;

                           (d)

                           provjerava je li spis potpun i sadržava li sve potrebne dokumente i informacije, posebno obrazac s informacijama, opis činjenica i navodne nepravilnosti te popratne dokumente, uključujući izvješća o istragama;

                           (e)

                           provjerava je li tijelo za imenovanje ili odgovorni dužnosnik za ovjeravanje, ovisno o slučaju, propisno saslušao dotičnog člana osoblja;

                           (f)

                           sastavlja nacrt prijedloga mišljenja koje će povjerenstvo razmotriti radi donošenja odluke i prosljeđuje ga predsjedatelju, drugim članovima i promatračima koji će sudjelovati u rješavanju određenog predmeta;

                           (g)

                           prosljeđuje preporuke iz članka 93. stavka 3. Uredbe (EU, Euratom) 2018/1046 odgovornom dužnosniku za ovjeravanje i nadležnoj službi unutarnje revizije;

                           (h)

                           ako povjerenstvo smatra da je predmet u nadležnosti OLAF-a, prosljeđuje ga tijelu za imenovanje i o tome obavješćuje OLAF.

            Članak 23.
            Upućivanje predmeta povjerenstvu

               1.   U skladu s člankom 93. stavkom 1. Uredbe (EU, Euratom) 2018/1046 sjednica povjerenstva saziva se na zahtjev bilo kojeg tijela za imenovanje odgovornog za stegovne mjere ili odgovornog dužnosnika za ovjeravanje, uključujući voditelja delegacije Unije ili njegova zamjenika koji djeluje kao dužnosnik za ovjeravanje na osnovi daljnjeg delegiranja (dalje u tekstu: „tijela koja upućuju predmet”).

               2.   Ako član osoblja izravno obavijesti povjerenstvo, ono dostavlja predmet relevantnom tijelu za imenovanje ili, ovisno o slučaju, tijelu ovlaštenom za sklapanje ugovora o radu i o tome obavješćuje tog člana osoblja. Ako relevantno tijelo za imenovanje odluči uputiti predmet povjerenstvu, ono o tome obavješćuje člana osoblja. Ako tijelo za imenovanje odluči da neće uputiti predmet povjerenstvu, ono o tome obavješćuje povjerenstvo i člana osoblja.
               Kako bi se osigurala učinkovita zaštita zviždača, kako je predviđeno u članku 22.a stavku 3. Pravilnika o osoblju, povjerenstvo može odlučiti, odstupajući od prethodnog podstavka, da neće obavijestiti relevantno tijelo za imenovanje te o tome obavješćuje OLAF.

            Članak 24.
            Pisani postupak
            Na inicijativu predsjednika ili na zahtjev člana povjerenstva mišljenje se može utvrditi pisanim postupkom. Svaki član povjerenstva ili prema potrebi predsjedatelj može se suprotstaviti primjeni pisanog postupka. U tom slučaju predsjedatelj u razumnom roku saziva sjednicu. Isto se pravilo primjenjuje na preporuke iz članka 93. stavka 3. Uredbe (EU, Euratom) 2018/1046.

            Članak 25.
            Donošenje mišljenja i preporuke

               1.   Povjerenstvo nastoji postići konsenzus o utvrđivanju postojanja financijske nepravilnosti i obrazloženju na kojem se temelji mišljenje ili preporuka.

               2.   Ako se ne postigne konsenzus, o predmetu se glasa, pri čemu:

                           (a)

                           predsjednik ima jedan glas;

                           (b)

                           dva stalna člana koja predstavljaju Komisiju zajedno imaju jedan glas;

                           (c)

                           član koji predstavlja tijelo koje upućuje predmet ima jedan glas;

                           (d)

                           tri dodatna člana imaju po jedan glas.

                     U slučaju izjednačenog broja glasova odlučujući je glas predsjedatelja.

               3.   Stavci 1. i 2. primjenjuju se mutatis mutandis na donošenje preporuka. Konsenzusom ili glasovanjem posebno se utvrđuje sistemska narav financijske nepravilnosti.

            Članak 26.
            Dostavljanje mišljenja i preporuke
            Povjerenstvo bez odgode dostavlja mišljenje tijelu koje upućuje predmet, odgovornom dužnosniku za ovjeravanje i promatračima.

            Članak 27.
            Pravo člana osoblja na saslušanje
            U skladu s člankom 93. stavkom 2. drugim podstavkom Uredbe (EU, Euratom) 2018/1046 prije upućivanja predmeta povjerenstvu tijelo za imenovanje ili, prema potrebi, odgovorni dužnosnik za ovjeravanje pružaju mogućnost članu osoblja da se očituje u vezi s činjenicama koje se na njega odnose. U skladu s člankom 22. stavkom 2. točkom (e) stalno tajništvo provjerava, nakon upućivanja predmeta, je li dotična osoba propisno saslušana.

         POGLAVLJE III.

            ZAVRŠNE ODREDBE

            Članak 29.
            Revizija
            Ova Odluka revidira se najkasnije na datum koji utvrdi Komisija u skladu s člankom 120. stavkom 2. drugim i trećim podstavkom Uredbe Vijeća (EU, Euratom) 2017/1939 (8).

            Članak 30.
            Stavljanje izvan snage

               1.   Odluka C(2011) 6109 final stavlja se izvan snage.

               2.   Odluka (EU, Euratom) 2015/2463 stavlja se izvan snage.

            Članak 31.
            Stupanje na snagu i primjena
            Ova Odluka stupa na snagu trećeg dana od dana objave u Službenom listu Europske unije.
            Primjenjuje se od datuma stupanja na snagu članka 143. stavka 4. Uredbe (EU, Euratom) 2018/1046.

            Sastavljeno u Bruxellesu 6. rujna 2018.

                  Za Komisiju

                  Predsjednik

               Jean-Claude JUNCKER

            (1)  SL L 193, 30.7.2018., str. 1.

            (2)  Uredba (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (SL L 298, 26.10.2012., str. 1.).

            (3)  Odluka Komisije (EU) 2015/2463 оd 18. prosinca 2015. o poslovniku povjerenstva iz članka 108. Uredbe (EU, Euratom) br. 966/2012 Europskog parlamenta i Vijeća (SL L 342, 29.12.2015., str. 57.).

            (4)  Uredba (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1.).

            (5)  Uredba (EZ) br. 1049/2001 Europskog parlamenta i Vijeća od 30. svibnja 2001. o javnom pristupu dokumentima Europskog parlamenta, Vijeća i Komisije (SL L 145, 31.5.2001., str. 43.).

            (6)  Uredba (EU, Euratom) br. 883/2013 Europskog parlamenta i Vijeća od 11. rujna 2013. o istragama koje provodi Europski ured za borbu protiv prijevara (OLAF) i stavljanju izvan snage Uredbe (EZ) br. 1073/1999 Europskog parlamenta i Vijeća te Uredbe Vijeća (Euratom) br. 1074/1999, SL L 248, 18.9.2013., str. 1.

            (7)  Uredba Vijeća (EEZ, Euratom, EZUČ) br. 259/68 od 29. veljače 1968. kojom se određuju pravila za dužnosnike Europskih zajednica i uvjeti zapošljavanja koji se primjenjuju na ostale službenike Europskih zajednica te se uvode posebne mjere koje se privremeno primjenjuju na dužnosnike Komisije (SL L 56, 4.3.1968., str. 1.).

            (8)  Uredba Vijeća (EU) 2017/1939 od 12. listopada 2017. o provedbi pojačane suradnje u vezi s osnivanjem Ureda europskog javnog tužitelja („EPPO”) (SL L 283, 31.10.2017., str. 1.).


title: Odluka (EU) 2017/2098 Europske središnje banke od 3. studenoga 2017. o postupovnim pitanjima u vezi s izricanjem korektivnih mjera zbog nepostupanja u skladu s Uredbom (EU) br. 795/2014 (ESB/2017/33)

text:
               16.11.2017

               HR

               Službeni list Europske unije

               L 299/34

         ODLUKA (EU) 2017/2098 EUROPSKE SREDIŠNJE BANKE
   od 3. studenoga 2017.
   o postupovnim pitanjima u vezi s izricanjem korektivnih mjera zbog nepostupanja u skladu s Uredbom (EU) br. 795/2014 (ESB/2017/33)
   UPRAVNO VIJEĆE EUROPSKE SREDIŠNJE BANKE,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 795/2014 Europske središnje banke od 3. srpnja 2014. o nadzornim zahtjevima za sistemski važne platne sustave (ESB/2014/28) (1), a posebno njezin članak 22. stavak 6.,
   budući da:

               (1)

               Upravno vijeće utvrdilo je nadzorne zahtjeve za sistemski važne platne sustave (SIPS) u Uredbi (EU) br. 795/2014 (ESB/2014/28).

               (2)

               U skladu s člankom 22. stavkom 2. i 3. Uredbe (EU) br. 795/2014 (ESB/2014/28), nadležna tijela mogu izreći korektivne mjere za nepostupanje u skladu s nadzornim zahtjevima.

               (3)

               Međutim, budući da Uredba (EU) br. 795/2014 (ESB/2014/28) ne navodi detaljna pravila i postupke za izricanje korektivnih mjera, ta pravila i postupci trebali bi biti utvrđeni ovom Odlukom u skladu s člankom 22. stavkom 6. navedene Uredbe,

         DONIJELO JE OVU ODLUKU:
   Članak 1.
   Definicije
   Za potrebe ove Odluke:

               1.

               „nadležno tijelo” znači nadležno tijelo kako je definirano u članku 2. točki 5. Uredbe (EU) br. 795/2014 (ESB/2014/28);

               2.

               „upravitelj SIPS-a” znači upravitelj SIPS-a kako je definiran u članku 2. točki 4. Uredbe (EU) br. 795/2014 (ESB/2014/28);

               3.

               „korektivna mjera” znači korektivna mjera kako je definirana u članku 2. točki 44. Uredbe (EU) br. 795/2014 (ESB/2014/28);

               4.

               „nepostupanje” znači povreda Uredbe (EU) br. 795/2014 (ESB/2014/28);

               5.

               „navodno nepostupanje” znači opravdani razlog za sumnju da upravitelj SIPS-a nije ispunio jedan ili više zahtjeva iz Uredbe (EU) br. 795/2014 (ESB/2014/28) na temelju informacija i dokumentacije (uključujući samoprocjenu koju je dostavio upravitelj SIPS-a) dostupnih nadležnom tijelu;

               6.

               „nepostupanje u tijeku” znači povreda Uredbe (EU) br. 795/2014 (ESB/2014/28) koja je potvrđena procjenom, ali nije ispravljena od strane upravitelja SIPS-a u skladu s akcijskim planom dogovorenim s nadležnim tijelom u roku koji je odredilo to tijelo;

               7.

               „nacrt procjene” znači izvješće koje još nije potvrdilo tijelo ovlašteno za donošenje odluka unutar nadležnog tijela, koje daje prethodnu analizu pravila, postupaka i djelovanja SIPS-a kao i povreda ili bilo kojeg drugog događaja koji se smatra važnim za djelovanje SIPS-a i utvrđuje navodno nepostupanje u skladu s nadzornim zahtjevima utvrđenim u Uredbi (EU) br. 795/2014 (ESB/2014/28);

               8.

               „procjena” znači, u slučaju kada Europska središnja banka (ESB) djeluje kao nadležno tijelo, izvješće koje je potvrdilo Upravno vijeće ili, kada nacionalna središnja banka (NSB) djeluje kao nadležno tijelo, izvješće koje je potvrdilo odgovarajuće tijelo nadležno za donošenje odluka tog NSB-a i koje utvrđuje razinu usklađenosti upravitelja SIPS-a s nadzornim zahtjevima utvrđenim u Uredbi (EU) br. 795/2014 (ESB/2014/28).

         Članak 2.
   Opća načela
   1.   Korektivne mjere izriču se upravitelju SIPS-a u skladu s člankom 22. Uredbe (EU) br. 795/2014 (ESB/2014/28) i s postupkom utvrđenim u ovoj Odluci.
   2.   Nadležna tijela mogu započeti postupak izricanja korektivnih mjera u sljedećim scenarijima:

               (a)

               u slučaju nepostupanja koje je potvrđeno procjenom;

               (b)

               u slučaju nepostupanja u tijeku, kada korektivne mjere nisu bile prethodno izrečene upravitelju SIPS-a;

               (c)

               kada nacrt procjene daje nadležnom tijelu osnovu za sumnju u nepostupanje koje je ozbiljno i zahtijeva neposredno djelovanje.

         3.   Utvrđivanje korektivnih mjera mora biti dovoljno određeno da omogući upravitelju SIPS-a da bez nepotrebnog odgađanja poduzme radnje radi ispravka ili izbjegavanja ponavljanja svog nepostupanja.
   Članak 3.
   Obavijest upravitelju SIPS-a
   1.   U skladu s člankom 22. stavkom 1. Uredbe (EU) br. 795/2014 (ESB/2014/28) i na temelju nalaza nacrta procjene ili procjene, nadležno tijelo daje pisanu obavijest upravitelju SIPS-a koja može uključivati zahtjev za dostavu dodatnih informacija ili objašnjenja.
   2.   Pisana obavijest navodi prirodu nepostupanja ili navodnog nepostupanja kao i činjenice, informacije, procjene ili pravnu osnovu koja podupire utvrđivanje nepostupanja ili navodnog nepostupanja. U pisanoj obavijesti navode se korektivne mjere čije izricanje nadležno tijelo razmatra. Nadalje, u pisanoj obavijesti navodi se smatra li se slučaj ozbiljnim i je li potrebno neposredno djelovanje prema članku 4. stavku 2.
   3.   U slučajevima nepostupanja u tijeku, pisana obavijest također navodi nedostatak napretka ili neprimjerenost napretka koji je učinio upravitelj SIPS-a u odnosu na provedbu akcijskog plana dogovorenog s nadležnim tijelom.
   Članak 4.
   Organizacija faze davanja očitovanja
   1.   Upravitelju SIPS-a daje se mogućnost da se očituje putem davanja pisanih primjedbi o činjenicama, informacijama, procjeni ili pravnoj osnovi koja podupire utvrđivanje nepostupanja ili navodnog nepostupanja, te korektivnim mjerama koje se razmatraju, kako je navedeno u pisanoj obavijesti u roku određenom od strane nadležnog tijela od najmanje 14 kalendarskih dana nakon primitka pisane obavijesti. Upravitelj SIPS-a može zahtijevati produljenje roka, a nadležno tijelo ima diskrecijsko pravo odučiti hoće li ga produljiti.
   2.   U odnosu na nepostupanje koje se smatra dovoljno ozbiljnim da zahtijeva neposredno djelovanje, u skladu s člankom 22. stavkom 3. Uredbe (EU) br. 795/2014 (ESB/2014/28), upravitelju SIPS-a daje se mogućnosti da se očituje i dostavi obrazloženje u roku određenom od strane nadležnog tijela koji obično neće biti dulji od tri radna dana od dana primitka pisane obavijesti.
   3.   Upravitelj SIPS-a može zahtijevati dostavljanje obrazloženja ili dokumenata od nadležnog tijela koji se odnose na nepostupanje ili navodno nepostupanje. Nadležna tijela moraju nastojati pravodobno dostaviti odgovarajuća obrazloženja ili dokumente upravitelju SIPS-a.
   4.   Ako nadležno tijelo smatra prikladnim ili na zahtjev upravitelja SIPS-a, upravitelju SIPS-a može se dati mogućnost da se na sastanku očituje o činjenicama, informacijama, procjeni ili pravnoj osnovi koja podupire utvrđivanje nepostupanja ili navodnog nepostupanja. Upravitelju SIPS-a na sastanku može pružiti pomoć treća strana, uključujući vanjskog pravnog savjetnika.
   5.   Nadležno tijelo izrađuje pisani zapisnik o svakom sastanku s upraviteljem SIPS-a. Nakon proteka vremena dostatnog za pregled zapisnika i unošenje opaski ili promjena koje smatra potrebnim, upravitelj SIPS-a potpisuje zapisnik, a nadležno tijelo mu dostavlja primjerak istog.
   6.   Upravitelj SIPS-a dostavlja primjedbe, dokumentaciju, obrazloženja i sve druge informacije nadležnom tijelu na jeziku Unije koji je upravitelj SIPS-a izabrao, osim ako unaprijed nije dogovoren drugi jezik za komunikaciju s nadležnim tijelom.
   Članak 5.
   Uvid u spis
   1.   Upravitelji SIPS-a imaju pravo na uvid u spis nadležnog tijela, nakon pokretanja postupka izricanja korektivnih mjera, pod uvjetom da postoji opravdani interes pravnih i fizičkih osoba osim samih upravitelja SIPS-a. Pravo uvida u spis ne odnosi se na povjerljive podatke.
   2.   Upravitelji SIPS-a dostavit će nadležnom tijelu, bez odlaganja, svaki zahtjev koji se odnosi na uvid u spis.
   3.   Spis se sastoji od svih dokumenata koje je nadležno tijelo dobilo, izradilo ili prikupilo tijekom postupka izricanja korektivnih mjera.
   4.   Za potrebe ovog članka, povjerljivi podaci mogu sadržavati interne dokumente nadležnog tijela i prepisku između nadležnog tijela i osoba koje sudjeluju u pripremi procjene.
   Članak 6.
   Izricanje korektivnih mjera
   1.   U skladu s člankom 22. stavkom 2. i 3. Uredbe (EU) br. 795/2014 (ESB/2014/28) nadležno tijelo može izreći korektivne mjere upravitelju SIPS-a, nakon uzimanja u obzir informacija koje je upravitelj SIPS-a dostavio. Radi izbjegavanja dvojbe, u slučaju kada je postupak za izricanje korektivnih mjera pokrenut na temelju navodnog nepostupanja, korektivna mjera će se izreći samo nakon što odgovarajuće tijelo ovlašteno za donošenje odluka unutar nadležnog tijela odobri izvješće kojim se utvrđuje nepostupanje.
   2.   Ako ESB djeluje kao nadležno tijelo, odluku o izricanju korektivnih mjera potvrđuje Upravno vijeće. U odluci se navodi rok u kojem upravitelj SIPS-a treba provesti korektivne mjere.
   3.   Ako NSB djeluje kao nadležno tijelo, odluku o izricanju korektivnih mjera potvrđuje tijelo NSB-a nadležno za donošenje odluka. U odluci se navodi rok u kojem upravitelj SIPS-a treba provesti korektivne mjere. NSB bez odlaganja dostavlja primjerak odluke Upravnom vijeću kao obavijest.
   Članak 7.
   Rokovi
   Pravo nadležnog tijela da izriče korektivne mjere u odnosu na nepostupanje koje je potvrđeno procjenom istječe dvije godine nakon završetka procjene.
   Članak 8.
   Obavijest o odluci o izricanju korektivnih mjera
   Nadležno tijelo izvješćuje upravitelja SIPS-a u pisanom obliku, uključujući elektroničkim putem, o odluci o izricanju korektivnih mjera, u roku od sedam kalendarskih dana od donošenja odluke.
   Članak 9.
   Propuštanje provođenja korektivnih mjera
   Propuštanje upravitelja SIPS-a da provede korektivne mjere u utvrđenom roku može se smatrati kao posebna osnova za izricanje sankcija od strane ESB-a pod uvjetom da za istu povredu sankcija već nije izrečena.
   Članak 10.
   Stupanje na snagu
   Ova Odluka stupa na snagu dvadesetog dana od dana objave u Službenom listu Europske unije.

      Sastavljeno u Frankfurtu na Majni 3. studenoga 2017.

            Predsjednik ESB-a

         Mario DRAGHI

      (1)  SL L 217, 23.7.2014., str. 16.


title: Odluka Nadzornog tijela EFTA-e br. 35/17/COL оd 9. veljače 2017. kojom se Norveškoj odobrava odstupanje u pogledu postrojenja Ladehammeren za pročišćavanje komunalnih otpadnih voda u aglomeraciji Trondheim i stavlja izvan snage Odluka br. 725/07/COL [2017/2099]

text:
                  16.11.2017

                  HR

                  Službeni list Europske unije

                  L 299/38

            ODLUKA NADZORNOG TIJELA EFTA-e
      br. 35/17/COL
      оd 9. veljače 2017.
      kojom se Norveškoj odobrava odstupanje u pogledu postrojenja Ladehammeren za pročišćavanje komunalnih otpadnih voda u aglomeraciji Trondheim i stavlja izvan snage Odluka br. 725/07/COL [2017/2099]
      NADZORNO TIJELO EFTA-e,

         uzimajući u obzir Akt naveden u točki 13. Priloga XX. Sporazumu o EGP-u,

            Direktiva Vijeća 91/271/EEZ od 21. svibnja 1991. o pročišćavanju komunalnih otpadnih voda
             (1)

         kako je prilagođen Sporazumu o EGP-u njegovim Protokolom 1., a posebno njegovim člankom 8. stavkom 5.,

      uzimajući u obzir Odluku 725/07/COL Nadzornog tijela EFTA-e („Tijelo”) o odobravanju odstupanja u skladu s člankom 8. stavkom 5. Direktive 91/271/EEZ postrojenju za pročišćavanje komunalnih otpadnih voda Høvringen (dokument br. 452420),
      budući da:

                  (1)

                  Člankom 8. stavkom 5. Direktive 91/271/EEZ propisano je da se u izuzetnim okolnostima, kad se može dokazati da naprednije pročišćavanje ne bi donijelo nikakve koristi za okoliš, ispuštanje u manje osjetljiva područja otpadnih voda iz aglomeracija s više od 150 000 populacijskih ekvivalenata može podvrći pročišćavanju prema manje strogim zahtjevima utvrđenima u članku 6. stavku 2. tog akta.

                  (2)

                  U takvim se okolnostima od država članica EFTA-e zahtijeva da Tijelu dostave dokumentaciju kojom dokazuju da se ispuštene otpadne vode podvrgavaju barem primarnom pročišćavanju i da one neće štetno utjecati na okoliš.

                  (3)

                  Norveška je svoje obalno područje od Lindesnesa do norveško-ruske granice utvrdila kao „manje osjetljivo područje” u skladu s člankom 6. Direktive 91/271/EEZ.

                  (4)

                  Tijelo je 19. prosinca 2007. Odlukom 725/07/COL prihvatilo zahtjev Norveške u skladu s člankom 8. stavkom 5. Direktive 91/271/EEZ da se za postrojenje za pročišćavanje komunalnih otpadnih voda Høvringen osigura manje strogo pročišćavanje od onog propisanog u članku 4. Direktive 91/271/EEZ, uz poštovanje uvjeta navedenih u toj odluci.

                  (5)

                  Gradsko vijeće Trondheima donijelo je 20. veljače 2010. odluku u ime Općine Trondheim da se odstupanje u skladu s člankom 8. stavkom 5. Direktive 91/271/EEZ zatraži za postrojenje za pročišćavanje komunalnih otpadnih voda Ladehammeren i za usklađene zahtjeve za pročišćavanje za postrojenja za pročišćavanje komunalnih otpadnih voda Høvringen i Ladehammeren, pri čemu se pročišćavanje definira kao smanjenje ukupnih suspendiranih krutih tvari u ulaznim otpadnim vodama za najmanje 70 % ili, alternativno, tako da najveća moguća koncentracija suspendiranih krutih tvari iznosi 60 mg/l i uz to se kombinira sa smanjenjem biokemijske potražnje kisika od najmanje 20 %.

                  (6)

                  Tijelo se 9. veljače 2012. sastalo s predstavnicima Ministarstva okoliša i općine Trondheim. Na tom se sastanku raspravljalo o preispitivanju uvjeta odstupanja za postrojenje za pročišćavanje otpadnih voda Høvringen i o zahtjevu za odstupanje u skladu s člankom 8. stavkom 5. Direktive 91/271/EEZ za ispuštanje komunalnih otpadnih voda iz postrojenja Ladehammeren za pročišćavanje otpadnih voda u aglomeraciji Trondheim u Trondheimski fjord.

                  (7)

                  Tijelo je dopisom od 25. lipnja 2012. (dokument br. 638245) poslalo zahtjev Norveškoj tražeći od nje da mu dostavi detaljnije informacije u prilog ta dva zahtjeva, kako bi ih se moglo razmatrati.

                  (8)

                  Norveška je 9. studenoga 2012. (dokument br. 653035) odgovorila na taj zahtjev dostavljanjem raznih dokumenata u prilog svojeg zahtjeva.

                  (9)

                  Na zahtjev Tijela Norveška je dostavila dodatne informacije u prilog zahtjeva na sljedeće datume: 28. siječnja 2014. (dokument br. 697161), 29. siječnja 2014. (dokument br. 697372), 29. listopada 2014. (dokument br. 728105), 12. siječnja 2015. (dokument br. 734689), 16. siječnja 2015. (dokument br. 741891), 8. travnja 2016. (dokument br. 799935) i 9. rujna 2016. (dokument br. 818158).

                  (10)

                  Zahtjevi za ispuštanje iz postrojenja za pročišćavanje otpadnih voda iz Direktive 91/271/EEZ usredotočeni su na potražnju kisika koja proizlazi iz degradacije otopljenih organskih tvari i organskih čestica iz zemlje ili koje su rezultat biološke proizvodnje.

                  (11)

                  Trondheimski fjord ima velik kapacitet za razgradnju sadržaja organskih tvari, s obzirom na veliku dubinu vode, veliki volumen vode i učinkovitu razmjenu vode s područjem dubokog oceana ispred ušća fjorda, što osigurava redovitu opskrbu iz Norveškog mora vodom Atlantskog oceana koja je bogata kisikom.

                  (12)

                  Sustav za prikupljanje kanalizacijskih voda u Trondheimu podijeljen je u dva otpadna područja, Høvringen i Lade, koja zajedno primaju otprilike 99 % gradske otpadne vode. Koristeći taj hidrodinamički režim, ispusti otpadne vode u oba postrojenja za pročišćavanje otpadnih voda napravljeni su sa sustavom difuzora za ispuštanje u dubokoj vodi koji omogućuju sigurno izoliranje razrijeđene otpadne vode ispod površinskog sloja, čime se sprječavaju procesi eutrofikacije u površinskom sloju i u dubokom vodama i sedimentima.

                  (13)

                  Konačni pročišćeni izlazni tok iz postrojenja za pročišćavanje otpadnih voda Høvringen otpušta se na zapadnoj strani Trondheimskog zaljeva, a konačni pročišćeni izlazni tok iz postrojenja za pročišćavanje otpadnih voda Ladehammeren na istočnoj strani Trondheimskog zaljeva.

                  (14)

                  Procjena koju je provelo Tijelo pokazuje da, na temelju dizajna ispušnih cijevi i provedenog praćenja, ni ispust iz postrojenja za pročišćavanje otpadnih voda Høvringen ni ispust iz postrojenja za pročišćavanje otpadnih voda Ladehammeren ne dosižu biološki produktivan površinski sloj Trondheimskog zaljeva niti utječu na njega.

                  (15)

                  Nadalje, rezultati obavljenih ispitivanja kvalitete vode pokazali su da ispust konačno pročišćenog izlaznog toka iz postrojenja za pročišćavanje otpadnih voda Høvringen i Ladehammeren nema primjetnog utjecaja na kvalitetu vode u Trondheimskom zaljevu. Nema dokaza da su vode Trondheimskog zaljeva zahvaćene štetnim učinkom eutrofikacije niti dokaza da ispust konačno pročišćenog izlaznog toka iz ijednog od ta dva postrojenja za pročišćavanje otpadnih voda ikako utječe na faunu mekog morskog dna.

                  (16)

                  Tehnička procjena koju je provelo Tijelo nadalje pokazuje da se u rezultatima ispitivanja sedimenata na dnu mogu prepoznati teški metali i organski onečišćivači za koje se čini da nisu povezani s ispustom konačno pročišćenog izlaznog toka iz postrojenja za pročišćavanje otpadnih voda Høvringen ni Ladehammeren.

                  (17)

                  Unatoč tome, ispusti iz postrojenja za pročišćavanje otpadnih voda sadržavaju teške metale i organske mikroonečišćivače otopljene u vodi ili povezane sa česticama u izlaznim tokovima, a primjena kemijskog i/ili biološkog pročišćavanja u izvjesnoj bi mjeri smanjila ispust teških metala i organskih mikroonečišćivača.

                  (18)

                  Tijelo smatra da bi, u skladu s odlukom gradskog vijeća Trondheima od 20. veljače 2010., odgovarajuće pročišćavanje komunalne otpadne vode trebalo definirati kao smanjenje ukupnih suspendiranih krutih tvari u ulaznim otpadnim vodama za najmanje 70 % ili, alternativno, tako da najveća moguća koncentracija suspendiranih krutih tvari iznosi 60 mg/l i uz to se kombinira sa smanjenjem biokemijske potražnje kisika od najmanje 20 %.

                  (19)

                  Zaključak je ukupne tehničke procjene koju je naručilo Tijelo da se čini da pročišćeni izlazni tok iz postrojenja za pročišćavanje otpadnih voda Høvringen i Ladehammeren nema nikakve mjerljive utjecaje na okoliš. Izrada modela u sektoru okoliša i simulacije izrade modela utjecaja sekundarnog pročišćavanja u oba postrojenja za pročišćavanje otpadnih voda u usporedbi s primarnim pročišćavanjem nije pokazala da bi naprednije pročišćavanje dalo bilo kakve osjetne koristi po okoliš koje bi bile veće od postojećih.

                  (20)

                  U svojoj odluci od 19. prosinca 2007. u kojoj je postrojenju za pročišćavanje komunalnih otpadnih voda Høvringen odobrilo odstupanje u skladu s člankom 8. stavkom 5., Tijelo je odredilo da bi se primjenom kemijskog i/ili biološkog pročišćavanja u postrojenju za pročišćavanje komunalnih otpadnih voda Høvringen u izvjesnoj mjeri smanjilo ispuštanje teških metala i organskih mikroonečišćivača. Jedan od uvjeta te odluke bio je da se pročišćavanjem komunalne otpadne vode iz tog postrojenja treba osigurati smanjenje ukupnih suspendiranih krutih tvari u ulaznim otpadnim vodama za najmanje 80 % prije ispuštanja i da se biokemijska potražnja kisika (2) mora smanjiti za najmanje 20 %.

                  (21)

                  Analiziravši rezultate dostavljene u pogledu postrojenja za pročišćavanje komunalnih otpadnih voda Høvringen, Tijelo je zaključilo da su oni nedovoljni da bi se osigurala usklađenost s uvjetima povezanima s odlukom o odstupanju iz 2007. Tijelo je zaključilo da kao takvi uvjeti iz njegove izvorne odluke od 19. prosinca 2007. o odobrenju odstupanja nisu zadovoljeni. Iz tog razloga Tijelo smatra da odluku o odstupanju u pogledu postrojenja za pročišćavanje komunalnih otpadnih voda Høvringen treba opozvati.

                  (22)

                  U skladu s postupkom propisanim člankom 18. stavkom 2. Direktive 91/271 te kako je dalje propisano u Odlukama Stalnog odbora država EFTA-e br. 3/2012/SC i 4/2012/SC od 26. listopada 2012. Tijelo je nacrt ove odluke dostavilo Odboru za okoliš EFTA-e dopisom od 8. prosinca 2016. U skladu s Poslovnikom Odbora, smatra se da je nacrt odluke bio odobren 26. siječnja 2017.

                  (23)

                  Član Kolegija s posebnom odgovornošću za pitanja okoliša ovlašten je (3), u ime Tijela i u okviru njegove odgovornosti, donositi mjere, ako su nacrti mjera koje je potrebno donijeti, kao u ovom predmetu, u skladu s mišljenjem koje je donio Odbor za okoliš EFTA-e pomažući Tijelu,

            DONIJELO JE OVU ODLUKU:

                  1.

                  Zahtjev koji je Norveška predala u skladu s člankom 8. stavkom 5. Akta koji se spominje u točki 13. Priloga XX. Sporazumu o EGP-u (Direktiva Vijeća 91/271/EEZ od 21. svibnja 1991. o pročišćavanju komunalnih otpadnih voda) kako bi smjela za postrojenje Ladehammeren za pročišćavanje otpadnih voda u aglomeraciji Trondheim osigurati manje strogo pročišćavanje otpadnih voda nego što je propisano u članku 4. tog akta prihvaća se pod uvjetima navedenima u stavcima 2. do 7. u nastavku.

                  2.

                  Komunalne otpadne vode iz postrojenja Ladehammeren za pročišćavanje otpadnih voda u aglomeraciji Trondheim će se, prije ispuštanja u prihvatne vode, podvrgnuti pročišćavanju iz Priloga ovoj Odluci najkasnije 31. prosinca 2017.

                  3.

                  Strategija za smanjivanje opterećenja kanalizacijskog sustava teškim metalima i mikroonečišćivačima i za sprječavanje daljnje kontaminacije komunalne otpadne vode teškim metalima i mikroonečišćivačima izradit će se do 30. lipnja 2017. Plan, koji će pratiti norveško nadležno tijelo, uključuje sljedeće obveze:

                              —

                              provoditi ispitivanja i praćenje kako bi se utvrdili potencijalni izvori kontaminacije i lokalni onečišćivači,

                              —

                              izraditi akcijske planove kako bi se prekinula kontaminacija iz izvora kontaminacije i lokalnih onečišćivača,

                              —

                              primijeniti protumjere prema utvrđenim onečišćivačima i na izvoru ukloniti okolišne onečišćivače,

                  4.

                  Odluka Tijela od 19. prosinca 2007. (725/07/COL) o prihvaćanju zahtjeva Norveške za odstupanje u skladu s člankom 8. stavkom 5. Direktive 91/271/EEZ ovime se opoziva.

                  5.

                  Djelujući u skladu s člankom 15. stavkom 3. Akta, norveško nadležno tijelo pratit će i provesti sva ostala relevantna ispitivanja kako bi provjerilo da ispust ne utječe negativno na okoliš.

                  6.

                  Svake dvije godine, počevši od 31. siječnja 2018., norveška vlada dostavit će Tijelu izvješće koje sadržava rezultate praćenja provedenih tijekom prethodnog razdoblja, u skladu s odredbama prethodnih stavaka 3. i 4., posebice u pogledu mjera koje su poduzete kako bi se spriječila kontaminacija sustava za prikupljanje kanalizacijskih voda teškim metalima i mikroonečišćivačima. Izvješće će isto tako uključivati objašnjenja svakog slučaja kada uvjeti te Odluke nisu ispunjeni.

                  7.

                  Nakon svakog razdoblja izvješćivanja iz stavka 6. ili kad god dođe do novog razvoja situacije, Tijelo će ponovno ocijeniti situaciju i, ako je potrebno, podnijeti prijedlog za novu odluku Odboru za okoliš EFTA-e koji pomaže Tijelu.

                  8.

                  Ova Odluka objavljuje se u odjeljku o EGP-u Službenog lista Europske unije i u njegovu Dodatku o EGP-u.

                  9.

                  Odluka stupa na snagu nakon što Norveška o njoj bude obaviještena.

                  10.

                  Vjerodostojan je samo tekst na engleskom jeziku.

                  11.

                  Ova je Odluka upućena Norveškoj.

         Sastavljeno u Bruxellesu 9. veljače 2017.

               Za Nadzorno tijelo EFTA-e

            Helga JÓNSDÓTTIR

               Članica Kolegija

            Carsten ZATSCHLER

               Direktor

         (1)  SL L 135, 30.5.1991., str. 40.

         (2)  Biokemijska potražnja kisika 5 na 20 °C.

         (3)  Odluka br. 17/94/COL od 23. rujna 1994. (dokument br. 624326).

         PRILOG

            Zahtjevi za ispuštanje vode iz postrojenja Ladehammeren za pročišćavanje komunalnih otpadnih voda u aglomeraciji Trondheim

                     Parametar

                     Opcija 1

                     Opcija 2

                     Minimalni postotak smanjenja (*1)

                     Minimalni postotak smanjenja (*1)

                     Najveća moguća koncentracija izlaznog toka (mg/l)

                     Biokemijska potražnja kisika (BPK 5 na 20 °C) bez nitrifikacije

                     Nije primjenjivo

                     20

                     Nije primjenjivo

                     Ukupne suspendirane krute tvari

                     70

                     Nije primjenjivo

                     60

            (*1)  Smanjenje u odnosu na koncentraciju sirovog (neobrađenog) ulaznog toka


title: Odluka Političkog i sigurnosnog odbora (ZVSP) 2017/2106 od 10. studenoga 2017. o produljenju mandata voditelja savjetodavne misije Europske unije za reformu sektora civilne sigurnosti u Ukrajini (EUAM Ukraine) (EUAM Ukraine/2/2017)

text:
               18.11.2017

               HR

               Službeni list Europske unije

               L 303/10

         ODLUKA POLITIČKOG I SIGURNOSNOG ODBORA (ZVSP) 2017/2106
   od 10. studenoga 2017.
   o produljenju mandata voditelja savjetodavne misije Europske unije za reformu sektora civilne sigurnosti u Ukrajini (EUAM Ukraine) (EUAM Ukraine/2/2017)
   POLITIČKI I SIGURNOSNI ODBOR,
   uzimajući u obzir Ugovor o Europskoj uniji, a posebno njegov članak 38. treći stavak,
   uzimajući u obzir Odluku Vijeća 2014/486/ZVSP od 22. srpnja 2014. o savjetodavnoj misiji Europske unije za reformu sektora civilne sigurnosti u Ukrajini (EUAM Ukraine) (1), a posebno njezin članak 7. stavak 1.,
   budući da:

               (1)

               U skladu s Odlukom 2014/486/ZVSP Politički i sigurnosni odbor (PSO) ovlašten je, u skladu s člankom 38. Ugovora, donositi relevantne odluke za potrebe izvršavanja političkog nadzora i strateškog usmjeravanja misije EUAM Ukraine, uključujući odluku o imenovanju voditelja misije.

               (2)

               PSO je 7. siječnja 2016. donio Odluku (ZVSP) 2016/49 (2) o imenovanju g. Kęstutisa LANČINSKASA voditeljem misije EUAM Ukraine od 1. veljače 2016. do 31. siječnja 2017.

               (3)

               PSO je 10. siječnja 2017. donio Odluku (ZVSP) 2017/113 (3) o produljenju mandata Kęstutisa LANČINSKASA kao voditelja misije EUAM Ukraine od 1. veljače 2017. do 30. studenoga 2017.

               (4)

               Visoki predstavnik Unije za vanjske poslove i sigurnosnu politiku predložio je produljenje mandata Kęstutisa LANČINSKASA kao voditelja misije EUAM Ukraine od 1. prosinca 2017. do 30. studenoga 2018.,

         DONIO JE OVU ODLUKU:
   Članak 1.
   Mandat g. Kęstutisa LANČINSKASA kao voditelja misije EUAM Ukraine produljuje se do 30. studenoga 2018.
   Članak 2.
   Ova Odluka stupa na snagu na dan donošenja.

      Sastavljeno u Bruxellesu 10. studenoga 2017.

            Za Politički i sigurnosni odbor

            Predsjednik

         W. STEVENS

      (1)  SL L 217, 23.7.2014., str. 42.

      (2)  Odluka Političkog i sigurnosnog odbora (ZVSP) 2016/49 od 7. siječnja 2016. o imenovanju voditelja savjetodavne misije Europske unije za reformu sektora civilne sigurnosti u Ukrajini (EUAM Ukraine) (EUAM UKRAINE/1/2016) (SL L 12, 19.1.2016., str. 47.).

      (3)  Odluka Političkog i sigurnosnog odbora (ZVSP) 2017/113 od 10. siječnja 2017. o produljenju mandata voditelja savjetodavne misije Europske unije za reformu sektora civilne sigurnosti u Ukrajini (EUAM Ukraine) (EUAM UKRAINE/1/2017) (SL L 18, 24.1.2017., str. 48.).


title: Odluka Vijeća (EU) 2017/2104 od 6. studenoga 2017. o stajalištu koje u ime Europske unije treba zauzeti u okviru Radne skupine za standarde kakvoće poljoprivrednih proizvoda Gospodarske komisije Ujedinjenih naroda za Europu (UNECE-RS.7) u pogledu prijedlogâ o standardima kakvoće za voće i povrće

text:
               18.11.2017

               HR

               Službeni list Europske unije

               L 303/1

         ODLUKA VIJEĆA (EU) 2017/2104
   od 6. studenoga 2017.
   o stajalištu koje u ime Europske unije treba zauzeti u okviru Radne skupine za standarde kakvoće poljoprivrednih proizvoda Gospodarske komisije Ujedinjenih naroda za Europu (UNECE-RS.7) u pogledu prijedlogâ o standardima kakvoće za voće i povrće
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 43. u vezi s člankom 218. stavkom 9.,
   uzimajući u obzir prijedlog Europske komisije,
   budući da:

               (1)

               Radna skupina za standarde kakvoće poljoprivrednih proizvoda Gospodarske komisije Ujedinjenih naroda za Europu (UNECE-RS.7) ispituje i donosi prijedloge o utvrđivanju novih UNECE-ovih standarda kakvoće za voće i povrće ili izmjenama postojećih standarda. Te prijedloge pripremaju UNECE-ovi specijalizirani odjeli za standardizaciju. Skupina UNECE-RS.7 prijedloge donosi konsenzusom članova koji sudjeluju.

               (2)

               UNECE-ovim standardima kakvoće za voće i povrće doprinosi se usklađivanju takvih standarda na međunarodnoj razini i uspostavlja okvir kojim se osigurava pravedno tržišno natjecanje u trgovini voćem i povrćem.

               (3)

               Unija sudjeluje u skupini UNECE-RS.7 i u specijaliziranim odjelima za standardizaciju kao promatrač. Države članice članovi su UNECE-a te sudjeluju u skupini UNECE-RS.7 i u specijaliziranim odjelima za standardizaciju. Države članice stoga imaju pravo sudjelovati u odlučivanju o donošenju standarda kakvoće za voće i povrće skupine UNECE.

               (4)

               Na temelju članka 75. stavka 1. i članka 76. stavka 1. Uredbe (EU) br. 1308/2013 Europskog parlamenta i Vijeća (1) proizvodi iz sektora voća i povrća koji su namijenjeni da se potrošačima prodaju svježi mogu se staviti na tržište samo ako su u skladu s primjenjivim tržišnim standardima te ako su dobre, prikladne i tržišne kvalitete i ako je naznačena zemlja podrijetla.

               (5)

               Na temelju članka 75. stavka 2. Uredbe (EU) br. 1308/2013 Komisija je ovlaštena za utvrđivanje tržišnih standarda u sektoru voća i povrća putem delegiranog akta. Provedbenom uredbom Komisije (EU) br. 543/2011 (2) utvrđeni su posebni tržišni standardi za određeno voće i povrće. Ti se posebni tržišni standardi temelje na UNECE-ovim standardima kakvoće u pogledu tih proizvoda.

               (6)

               Na temelju članka 3. stavka 1. Provedbene uredbe (EU) br. 543/2011 voće i povrće koje nije obuhvaćeno posebnim tržišnim standardom mora biti u skladu s općim tržišnim standardom utvrđenim u dijelu A Priloga I. toj provedbenoj uredbi. Smatra se da su proizvodi koji su u skladu s bilo kojim primjenjivim tržišnim standardom koji je donio UNECE u skladu s tim općim tržišnim standardom.

               (7)

               Budući da UNECE-ovi standardi kakvoće za voće i povrće utječu na pravo Unije, potrebno je utvrditi stajalište koje se treba zauzeti u ime Unije u okviru skupine UNECE-RS.7 u pogledu tih standarda kakvoće.

               (8)

               O prijedlozima o standardima kakvoće koje su pripremili specijalizirani odjel za standardizaciju svježeg voća i povrća i specijalizirani odjel za standardizaciju suhih i osušenih proizvoda opsežno raspravljaju znanstvenici i tehnički stručnjaci iz sektora voća i povrća. Stoga bi države članice u ime Unije trebale podržati te prijedloge pod uvjetom da su oni u interesu Unije i da nisu u suprotnosti s pravom Unije, a osobito Uredbom (EU) br. 1308/2013.

               (9)

               S obzirom na promjenjivu i tehničku prirodu standarda kakvoće za svježe voće i povrće te posljedičnu potrebu da se u stajalištu Unije u obzir uzmu novi razvoji događaja, kao i svi ostali razlozi za zabrinutost koje bi Unija mogla izraziti, za godišnje utvrđivanje stajališta Unije trebalo bi uspostaviti postupke u skladu s načelom lojalne suradnje između institucija Unije sadržanim u članku 13. stavku 2. Ugovora o Europskoj uniji.

               (10)

               Kako bi se omogućila potrebna fleksibilnost tijekom rasprava i na sastanku skupine UNECE-RS.7, države članice trebalo bi, u savjetovanju s Komisijom, ovlastiti da prihvate izmjene prijedlogâ o standardima kakvoće za voće i povrće, pod uvjetom da se navedenim izmjenama ne mijenja njihova bit.

               (11)

               Stajalište utvrđeno u ovoj Odluci trebalo bi preispitati najkasnije do godišnjeg sastanka skupine UNECE-RS.7 2020. godine.

               (12)

               S obzirom na to da Unija u skupini UNECE-RS.7 i specijaliziranim odjelima za standardizaciju ima samo status promatrača, na državama članicama koje sudjeluju u skupini UNECE-RS.7 je da izraze stajalište Unije, djelujući zajednički u interesu Unije,

         DONIJELO JE OVU ODLUKU:
   Članak 1.
   Stajalište koje u ime Unije treba zauzeti na godišnjim sastancima skupine UNECE-RS.7, kada se od te skupine zatraži da utvrdi nove ili izmijeni postojeće UNECE-ove standarde kakvoće za voće i povrće, navedeno je u Prilogu I.
   Članak 2.
   Godišnje utvrđivanje stajališta koje Unija treba zauzeti na godišnjim sastancima skupine UNECE-RS.7 provodi se u skladu s Prilogom II.
   Članak 3.
   Vijeće ocjenjuje i, ako je potrebno, revidira na prijedlog Komisije ovu Odluku i njezine priloge najkasnije do godišnjeg sastanka skupine UNECE-RS.7 2020. godine.
   Članak 4.
   Stajalište iz članka 1. izražavaju države članice koje sudjeluju u skupini UNECE-RS.7, djelujući zajednički u interesu Unije.
   Članak 5.
   Države članice koje sudjeluju u skupini UNECE-RS.7, djelujući zajednički u interesu Unije, i nakon savjetovanja s Komisijom, mogu dogovoriti manje izmjene prijedloga o standardima kakvoće za voće i povrće u okviru skupine UNECE-RS.7 kojima se ne mijenja bit tih prijedloga.
   Članak 6.
   Ova je Odluka upućena državama članicama.
   Ova Odluka stupa na snagu na dan donošenja.

      Sastavljeno u Bruxellesu 6. studenoga 2017.

            Za Vijeće

            Predsjednik

         T. TAMM

      (1)  Uredba (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (SL L 347, 20.12.2013., str. 671.).

      (2)  Provedbena uredba Komisije (EU) br. 543/2011 od 7. lipnja 2011. o utvrđivanju detaljnih pravila za primjenu Uredbe Vijeća (EZ) br. 1234/2007 za sektore voća i povrća te prerađevina voća i povrća (SL L 157, 15.6.2011., str. 1.).

      PRILOG I.

         STAJALIŠTE UNIJE NA GODIŠNJIM SASTANCIMA SKUPINE UNECE-RS.7

      Države članice koje sudjeluju u skupini UNECE-RS.7, djelujući zajednički u interesu Unije, odobravaju prijedloge koje su pripremili specijalizirani odjel za standardizaciju svježeg voća i povrća i specijalizirani odjel za standardizaciju suhih i osušenih proizvoda za utvrđivanje novih UNECE-ovih standarda kakvoće za voće i povrće ili izmjena postojećih UNECE-ovih standarda kakvoće za voće i povrće, ako:

                  (a)

                  novi standardi kakvoće za voće i povrće ili izmjene postojećih standarda kakvoće za voće i povrće u interesu su Unije i njima se doprinosi ostvarivanju ciljeva koje Unija želi postići u okviru svoje poljoprivredne politike; i

                  (b)

                  novi standardi kakvoće za voće i povrće ili izmjene postojećih standarda kakvoće za voće i povrće nisu u suprotnosti s pravom Unije, a osobito nisu u suprotnosti s Uredbom (EU) br. 1308/2013, ne dovodeći u pitanje pravo Komisije da delegiranim aktom prilagodi pravila Unije, osobito u pogledu tržišnih standarda za voće i povrće iz članka 75. te uredbe.

      PRILOG II.

         GODIŠNJE UTVRĐIVANJE STAJALIŠTA KOJE UNIJA TREBA ZAUZETI NA GODIŠNJIM SASTANCIMA SKUPINE UNECE-RS.7

                  1.

                  Prije svakog godišnjeg sastanka skupine UNECE-RS.7 Komisija Vijeću ili njegovim pripremnim tijelima dostavlja pisani pripremni dokument u kojem su navedene pojedinosti o stajalištu Unije koje se predlaže za raspravu i odobrenje stajališta koje treba izraziti u ime Unije. Taj se dokument dostavlja pravodobno prije sastanka skupine UNECE-RS.7 na koji se odnosi.

                  2.

                  Pri pripremi pisanog dokumenta iz stavka 1. ovog članka Komisija procjenjuje jesu li predloženi standardi kakvoće usklađeni s uvjetima iz Priloga I., uključujući i to izazivaju li posebnu zabrinutost za Uniju.

                  3.

                  Ako se nakon procjene Komisije iz stavka 2. u raspravama u okviru Vijeća ili njegovih pripremnih tijela zaključi da prijedlog specijaliziranog odjela za standardizaciju svježeg voća i povrća i specijaliziranog odjela za standardizaciju suhih i osušenih proizvoda predstavlja poseban razlog za zabrinutost za Uniju, o kojem nije raspravljao nijedan specijalizirani odjel za standardizaciju, države članice koje sudjeluju u skupini UNECE-RS.7, djelujući zajednički u interesu Unije, traže da se donošenje odluke o tom prijedlogu odgodi dok specijalizirani odbor za standardizaciju ne raspravi o tom razlogu za zabrinutost.

                  4.

                  Ako je vjerojatno da će na određeni prijedlog specijaliziranog odjela za standardizaciju svježeg voća i povrća ili specijaliziranog odjela za standardizaciju suhih i osušenih proizvoda utjecati nove znanstvene ili tehničke informacije koje se pojave nakon rasprave u okviru Vijeća ili u okviru njegovih pripremnih tijela, ali prije ili tijekom sastanka skupine UNECE-RS.7, države članice koje sudjeluju u skupini UNECE-RS.7, djelujući zajednički u interesu Unije, traže da se donošenje odluke o tom prijedlogu u okviru skupine UNECE-RS.7 odgodi dok se o tom prijedlogu ne provede rasprava u specijaliziranim odjelima za standardizaciju na temelju tih novih znanstvenih ili tehničkih informacija.

                  5.

                  Ako se broj država članica jednak blokirajućoj manjini utvrđenoj u članku 238. stavku 3. točki (a) drugom podstavku Ugovora o funkcioniranju Europske unije protivi prijedlogu novih UNECE-ovih standarda kakvoće za voće i povrće ili izmjeni postojećih UNECE-ovih standarda kakvoće za voće i povrće, države članice koje sudjeluju u skupini UNECE-RS.7 traže da se donošenje odluke o tom predloženom standardu odgodi i da se rasprave nastave u specijaliziranom odjelu za standardizaciju svježeg voća i povrća ili u specijaliziranom odjelu za standardizaciju suhih i osušenih proizvoda ili u UNECE-ovoj radnoj skupini uspostavljenoj u tu svrhu.

                  6.

                  Mogu se sazvati daljnji sastanci u okviru Vijeća ili njegovih pripremnih tijela, ako je to potrebno, među ostalim i na licu mjesta, kako bi se u obzir uzeli novi razvoji događaja od rasprave u okviru Vijeća ili njegovih pripremnih tijela do sastanka skupine UNECE-RS.7 ili tijekom tog sastanka, osim onih razvoja događaja iz članka 5. ove Odluke.

                  7.

                  Ako tijekom tih sastanaka, uključujući sastanke na licu mjesta, s obzirom na stavke 3., 4. i 6. ovog Priloga, nije moguće postići dogovor o određivanju stajališta Unije, predmet se upućuje Vijeću ili njegovim pripremnim tijelima.


title: Odluka Vijeća (EU) 2017/2105 od 10. studenoga 2017. o stajalištu koje u ime Europske unije treba zauzeti u okviru Odbora za trgovinu u vezi s izmjenom Priloga XII. Sporazumu o trgovini između Europske unije i njezinih država članica, s jedne strane, i Kolumbije i Perua, s druge strane, u kojem je utvrđen popis kolumbijskih tijela za javnu nabavu u skladu s odredbama glave VI. („Javna nabava”)

text:
               18.11.2017

               HR

               Službeni list Europske unije

               L 303/6

         ODLUKA VIJEĆA (EU) 2017/2105
   od 10. studenoga 2017.
   o stajalištu koje u ime Europske unije treba zauzeti u okviru Odbora za trgovinu u vezi s izmjenom Priloga XII. Sporazumu o trgovini između Europske unije i njezinih država članica, s jedne strane, i Kolumbije i Perua, s druge strane, u kojem je utvrđen popis kolumbijskih tijela za javnu nabavu u skladu s odredbama glave VI. („Javna nabava”)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s njegovim člankom 218. stavkom 9.,
   uzimajući u obzir prijedlog Europske komisije,
   budući da:

               (1)

               Sporazum o trgovini između Europske unije i njezinih država članica, s jedne strane, i Kolumbije i Perua, s druge strane („Sporazum o trgovini”) privremeno se primjenjuje s Kolumbijom od 1. kolovoza 2013. (1).

               (2)

               Na temelju članka 14. stavaka 1. i 3. Sporazuma o trgovini, Odbor za trgovinu može konsenzusom donositi oduke koje se odnose samo na stranku Uniju i dotičnu andsku zemlju potpisnicu (tj. Kolumbiju) pod uvjetom se da takvim odlukama na utječe na prava i obveze druge andske zemlje potpisnice.

               (3)

               Odbor za trgovinu na svojem četvrtom sastanku 24. studenoga 2017. treba donijeti odluku kojom daje svoju suglasnost za izmjenu odjeljka A pododjeljka 2. Dodatka 1. Prilogu XII. („Vladine javne nabave”). Izmjena se sastoji u pojašnjenju pokrivenosti u pogledu kolumbijskih tijela javne nabave na razini nižoj od središnje razine. Izmjena podrazumijeva dodavanje napomene uz pododjeljak 2. o pokrivenosti javne nabave u Kolumbiji kako bi se definiralo da „tijela nabave” obuhvaćaju sva tijela za javnu nabavu na razini ispod središnje razine koja nemaju industrijski ili trgovački karakter. Unija i Kolumbija su suglasne da takva izmjena ne bi zahtijevala kompenzacijske prilagodbe.

               (4)

               Primjereno je utvrditi stajalište koje u ime Unije treba zauzeti u okviru Odbora za trgovinu s obzirom na to da će odluka biti obvezujuća za Uniju,

         DONIJELO JE OVU ODLUKU:
   Članak 1.
   Stajalište koje u ime Unije treba zauzeti u okviru Odbora za trgovinu temelji se na nacrtu odluke Odbora za trgovinu priloženom ovoj Odluci.
   Članak 2.
   Ova Odluka stupa na snagu na dan donošenja.
   Članak 3.
   Ova je Odluka upućena Komisiji.

      Sastavljeno u Bruxellesu 10. studenoga 2017.

            Za Vijeće

            Predsjednica

         U. PALO

      (1)  Odluka Vijeća 2012/735/EU od 31. svibnja 2012. o potpisivanju, u ime Unije, i privremenoj primjeni Sporazuma o trgovini između Europske unije i njezinih država članica, s jedne strane, i Kolumbije i Perua, s druge strane (SL L 354, 21.12.2012., str. 1.).

      NACRT
      ODLUKA br. […]/2017 ODBORA ZA TRGOVINU EU-a, KOLUMBIJE I PERUA
      od […] 2017.
      o izmjeni Dodatka 1. Prilogu XII. („Vladine javne nabave”) Sporazumu o trgovini između Europske unije i njezinih država članica, s jedne strane, i Kolumbije i Perua, s druge strane
      ODBOR ZA TRGOVINU,
      uzimajući u obzir Sporazum o trgovini između Europske unije („Unija”) i njezinih država članica, s jedne strane, i Kolumbije i Perua, s druge strane („Sporazum o trgovini”), a posebno njegov članak 191.,
      budući da:

                  (1)

                  Člankom 191. Sporazuma o trgovini utvrđuju se postupci kojima stranka može izmijeniti ili ispraviti pokrivenost javne nabave iz glave VI. Sporazuma o trgovini.

                  (2)

                  U odjeljku A pododjeljku 2. Dodatka 1. Prilogu XII. („Vladine javne nabave”) Sporazumu o trgovini navedena su kolumbijska tijela na razini ispod središnje razine čija je nabava obuhvaćena glavom VI.

                  (3)

                  Nakon razmjene informacija između Unije i Kolumbije u vezi s provedbom Sporazuma o trgovini, Kolumbija je obavijestila Uniju o svojoj namjeri da u pododjeljak 2. doda napomenu kojom se utvrđuje da „tijela nabave” obuhvaćaju sva tijela za javnu nabavu na razini ispod središnje razine koja nemaju industrijski ili trgovački karakter. Unija i Kolumbija su suglasne s tom izmjenom te se slažu da izmjena neće zahtijevati kompenzacijske prilagodbe.

                  (4)

                  Za dodavanje te napomene potrebno je izmijeniti odjeljak A pododjeljak 2. Dodatka 1. Prilogu XII. Sporazumu o trgovini. Na temelju članka 14. stavka 3. Sporazuma o trgovini, odluku o izmjeni Priloga mogu donijeti Unija i Kolumbija („dotična andska zemlja potpisnica”) u okviru Odbora za trgovinu utvrđenog Sporazumom o trgovini, budući da se odluka odnosi isključivo na njihov bilateralni odnos,

            DONIO JE OVU ODLUKU:
      Članak 1.
      Napomene uz odjeljak A pododjeljak 2. Dodatka 1. Prilogu XII. („Vladina javna nabava”) Sporazumu o trgovini zamjenjuju se kako slijedi:

         „Napomene uz ovaj pododjeljak

                     1.

                     Za potrebe ovog pododjeljka „tijela nabave” obuhvaćaju sva tijela za javnu nabavu na razini nižoj od središnje razine koja nemaju industrijski ili trgovački karakter.

                     2.

                     Glava VI. ovog Sporazuma ne obuhvaća:

                                 (a)

                                 nabavu hrane, poljoprivrednih sirovina i živih životinja u vezi s programima poljoprivredne potpore i pomoći u hrani; i

                                 (b)

                                 nabavu robe razvrstane u odjeljak 2. (prehrambeni proizvodi, pića i duhanski proizvodi; tekstil, odjeća i proizvodi od kože) CPC verzije 1.0, za programe socijalne pomoći.”.

      Članak 2.
      Izmjena utvrđena u članku 1. ne podrazumijeva kompenzacijsku prilagodbu jer se njome ne smanjuje pokrivenost.
      Članak 3.
      Ova Odluka stupa na snagu na dan donošenja.

         U […] […] 2017.

               Za Odbor za trgovinu


title: Odluka Vijeća (EU) 2017/2152 od 15. studenoga 2017. o izmjeni Odluke br. 189/2014/EU kojom se Francuskoj odobrava primjena snižene stope određenih neizravnih poreza na „tradicionalni” rum proizveden u Guadeloupeu, Francuskoj Gijani, Martiniqueu i Réunionu

text:
               21.11.2017

               HR

               Službeni list Europske unije

               L 304/1

         ODLUKA VIJEĆA (EU) 2017/2152
   od 15. studenoga 2017.
   o izmjeni Odluke br. 189/2014/EU kojom se Francuskoj odobrava primjena snižene stope određenih neizravnih poreza na „tradicionalni” rum proizveden u Guadeloupeu, Francuskoj Gijani, Martiniqueu i Réunionu
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 349.,
   uzimajući u obzir prijedlog Europske komisije,
   nakon prosljeđivanja nacrta zakonodavnog akta nacionalnim parlamentima,
   uzimajući u obzir mišljenje Europskog parlamenta (1),
   djelujući u skladu s posebnim zakonodavnim postupkom,
   budući da:

               (1)

               Člankom 1. Odluke Vijeća br. 189/2014/EU (2) Francuskoj je odobreno da na „tradicionalni” rum proizveden u Guadeloupeu, Francuskoj Gijani, Martiniqueu i Réunionu produlji u kontinentalnoj Francuskoj primjenu stope trošarine niže od pune stope na alkohol utvrđene člankom 3. Direktive 92/84/EEZ (3) i da na takav „tradicionalni” rum primijeni stope nameta nazvanog „cotisation sur les boissons alcooliques” (VSS) niže od pune stope koja je primjenjiva u skladu s francuskim nacionalnim zakonodavstvom.

               (2)

               Člankom 3. stavkom 1. Odluke br. 189/2014/EU propisano je da se snižene stope trošarine i VSS-a za „tradicionalni” rum ograničuju na godišnju kvotu od 120 000 hektolitara čistog alkohola („hča”).

               (3)

               Francuska su tijela 22. rujna 2016. zatražila od Komisije da predstavi prijedlog za tehničku prilagodbu radi povećanja godišnje kvote od 120 000 hča na 144 000 hča. Zahtjevu je priloženo izvješće u kojem su obrazložene tražene izmjene. Proizvođači „tradicionalnog” ruma nisu mogli ostvariti dostatan pristup tržištu kontinentalne Francuske tijekom 2016. Na temelju očekivane stope rasta do kraja 2016. moguća kvota je bila 144 400 hča i ta je količina dostignuta krajem 2016. Godišnju kvotu od 120 000 hča trebalo bi stoga povećati na 144 000 hča.

               (4)

               Mjere odobrene Odlukom br. 189/2014/EU trebaju biti predmetom analize te je potrebno provesti dublju reviziju cjelokupnog sustava. U toj analizi treba u obzir uzeti francusko izvješće na temelju članka 4. Odluke br. 189/2014/EU.

               (5)

               Kvota od 120 000 hča za 2016. ispunjena je prije kraja 2016. Bez retroaktivnog povećanja kvote s primjenom od 1. siječnja 2016. negativne posljedice za proizvođače „tradicionalnog” ruma bile bi znatne i vjerojatno nepopravljive. Odnosi proizvođača „tradicionalnog” ruma i njihovih trgovaca na malo u Francuskoj uređeni sugodišnjim ugovorima kojima se određuju obveze u pogledu isporučenih količina, kupovnih cijena te eventualnih popusta i posebnih ponuda. Iscrpljivanjem kvote došlo je do naknadnog povećanja oporezivanja za količine koje premašuju kvotu, pri čemu proizvođači „tradicionalnog” ruma nisu mogli predvidjeti vjerojatnost ni opseg premašivanja kvote na početku godine kad su se ti ugovori potpisali. Bez retroaktivnog povećanja kvote proizvođači „tradicionalnog” ruma zabilježit će znatne gubitke na količinama koje premašuju kvotu. Stoga bi trebalo dozvoliti retroaktivno povećanje kvote od 1. siječnja 2016.

               (6)

               Ostali parametri Odluke br. 189/2014/EU ostaju neizmijenjeni, a u nezavisnoj ekonomskoj studiji dovršenoj u srpnju 2016. koju su provele službe Komisije potvrđeno je da uvoz „tradicionalnog ruma” iz Guadeloupea, Francuske Gijane, Martiniquea i Réuniona u Francusku čini samo mali dio ukupne potrošnje alkohola u Francuskoj. Stoga postojanje snižene stope ne može dovesti do narušavanja tržišnog natjecanja na tržištu ruma u Francuskoj ni posljedično na zajedničkom tržištu.

               (7)

               Ovom se Odlukom ne dovodi u pitanje moguća primjena članaka 107. i 108. Ugovora.

               (8)

               Odluku br. 189/2014/EU treba stoga na odgovarajući način izmijeniti,

         DONIJELO JE OVU ODLUKU:
   Članak 1.
   Odluka br. 189/2014/EU mijenja se kako slijedi:

               1.

               U članku 3. stavak 1. zamjenjuje se kako slijedi:
               „1.   Snižene stope trošarine i snižene stope VSS-a iz članka 1. koje se primjenjuju na rum iz članka 2. ograničuju se na:

                           (a)

                           godišnju kvotu od 120 000 hektolitara čistog alkohola za razdoblje od 1. siječnja 2014. do 31. prosinca 2015.; i

                           (b)

                           godišnju kvotu od 144 000 hektolitara čistog alkohola za razdoblje od 1. siječnja 2016. do 31. prosinca 2020.”.

               2.

               Članak 5. zamjenjuje se sljedećim:
               „Članak 5.
               Ova Odluka primjenjuje se od 1. siječnja 2014. do 31. prosinca 2020., osim za:

                           (a)

                           članak 1., članak 3. stavak 1. točku (a) i članak 3. stavak 2., koji se primjenjuju od 1. siječnja 2012.; i

                           (b)

                           članak 3. stavak 1. točku (b) koji se primjenjuje od 1. siječnja 2016.”.

         Članak 2.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 15. studenoga 2017.

            Za Vijeće

            Predsjednik

         J. AAB

      (1)  Mišljenje od 24. listopada 2017. (još nije objavljeno u Službenom listu).

      (2)  Odluka Vijeća br. 189/2014/EU od 20. veljače 2014. kojom se Francuskoj odobrava primjena snižene stope određenih neizravnih poreza na „tradicionalni” rum proizveden u Guadeloupeu, Francuskoj Gijani, Martiniqueu i Réunionu te o stavljanju izvan snage Odluke 2007/659/EZ (SL L 59, 28.2.2014., str. 1.).

      (3)  Direktiva Vijeća 92/84/EEZ od 19. listopada 1992. o usklađivanju stopa trošarina na alkohol i alkoholna pića (SL L 316, 31.10.1992., str. 29.).